<p>প্রখ্যাত চলচ্চিত্র নির্মাতা, ঔপন্যাসিক ও সাংবাদিক জহির রায়হান বাংলাদেশের সাংস্কৃতিক ইতিহাসের এক উজ্জ্বল নক্ষত্র। ১৯৭২ সালের এই দিনে তিনি হারিয়ে যান চিরদিনের জন্য। এই গুণীজনের প্রতি গভীর শ্রদ্ধা।</p>

<p>মাত্র ৩৬ বছরের জীবনে জহির রায়হান যে সৃজনশীলতার ঝড় তুলেছিলেন, তা আজও বিস্ময় জাগায়। সাহিত্য, সাংবাদিকতা ও চলচ্চিত্র এই তিন মাধ্যমেই তিনি ছিলেন সমান মেধা, মনন ও সৃজনশীলতার অধিকারী। স্বাধীনতার পর নিখোঁজ সহোদর শহীদুল্লাহ কায়ছারকে খুঁজতে গিয়ে নিজেই পাড়ি জমান অজানা গন্তব্যে। কীভাবে, কোন পরিস্থিতিতে তাকে হত্যা করা হয়েছে সে রহস্য আজও উদ্ঘাটিত হয়নি।</p>

<p>পাকিস্তানি দুঃশাসনের বিরুদ্ধে কলম ও ক্যামেরাকে অস্ত্র করে নিয়েছিলেন জহির রায়হান। চলচ্চিত্রের ভাষায় তিনি তুলে ধরেছেন দমন-পীড়ন, শোষণ ও বন্দী বাঙালির জীবনের করুণ বাস্তবতা। তাঁর নির্মিত তথ্যচিত্র &lsquo;স্টপ জেনোসাইড&rsquo; বর্বর পাকিস্তানি সেনাবাহিনীর গণহত্যার চিত্র বিশ্বদরবারে উন্মোচন করে বাংলাদেশের পক্ষে আন্তর্জাতিক জনমত গড়ে তুলতে গুরুত্বপূর্ণ ভূমিকা রাখে।</p>

<p>বাংলাদেশি চলচ্চিত্রের ইতিহাসে &lsquo;জীবন থেকে নেয়া&rsquo; এক অনন্য মাইলফলক, যেখানে প্রতীকী ভাষায় ফুটিয়ে তুলেছেন স্বৈরশাসনের বিরুদ্ধে বাঙালির প্রতিবাদ। লোকসংস্কৃতি অবলম্বনে নির্মিত &lsquo;বেহুলা&rsquo; চলচ্চিত্রের মাধ্যমে তিনি এদেশের সিনেমার ধারায় নতুন মোড় আনেন। এছাড়া &lsquo;কাঁচের দেয়াল&rsquo;, &lsquo;সঙ্গম&rsquo;সহ একাধিক চলচ্চিত্রে তাঁর নির্মাণশৈলী আজও স্মরণীয়।</p>

<p>সাহিত্যাঙ্গনেও জহির রায়হান সমানভাবে দীপ্তি ছড়িয়েছেন। &lsquo;হাজার বছর ধরে&rsquo;, &lsquo;বরফ গলা নদী&rsquo;, &lsquo;আর কতদিন&rsquo;, &lsquo;শেষ বিকেলের মেয়ে&rsquo;, &lsquo;আরেক ফালগুন&rsquo;এমন বহু উপন্যাসে তিনি সময়, সমাজ ও মানুষের অন্তর্গত টানাপোড়েনকে গভীর মমতায় তুলে ধরেছেন।</p>

<p>জহির রায়হান তাঁর অসামান্য অবদানের স্বীকৃতি হিসেবে পেয়েছেন বাংলা একাডেমি পুরস্কার, একুশে পদক, স্বাধীনতা পুরস্কার, জাতীয় চলচ্চিত্র পুরস্কারসহ বহু সম্মাননা।</p>

<p>জহির রায়হান নেই কিন্তু তাঁর চলচ্চিত্র, সাহিত্য ও আদর্শ আজও প্রেরণা হয়ে বেঁচে আছে প্রতিবাদের ভাষা হয়ে, স্বাধীনতার চেতনা হয়ে।</p>