<p>ভোলার সদর উপজেলার আলীনগর ইউনিয়নের ৮ নং ওয়ার্ডের দক্ষিণ রুহিতা গ্রামে জমি দখলকে কেন্দ্র করে সংঘর্ষ ও ঘর ভাঙচুরের ঘটনা ঘটেছে। এ ঘটনায় অন্তত ৫ থেকে ৬ জন আহত হয়েছেন। শনিবার (২৮ মার্চ) বিকাল ৩টার দিকে এ ঘটনা ঘটে।</p>

<p>ভুক্তভোগী সূত্রে জানা যায়, ১৯৬৯ সাল থেকে মৃত আব্দুল খালেক সরদারের ওয়ারিশরা প্রায় ১০ শতাংশ জমির মালিকানা ভোগ করে আসছেন। ওয়ারিশদের মধ্যে মোসলেহউদ্দিন, সিরাজুল ইসলাম, জসিম, আমির হোসেন, লাইজু, আরজু ও হালিমা রয়েছেন। তাদের দাবি, ১৯৬৯সাল থেকে তারা শান্তিপূর্ণভাবে জমিটি ভোগদখলে ছিলেন। তবে প্রায় এক বছর আগে হাদিস গংরা জোরপূর্বক জমিটি দখল করে নেয়।</p>

<p>অভিযোগ রয়েছে, শনিবার বিকেলে ভুক্তভোগীরা নিজেদের জমির সামনে গেলে হাদিস ও ইমন সহ কয়েক জন মিলে তাদের ওপর অতর্কিত হামলা চালায় এবং ঘরের আসবাবপত্র ভাঙচুর করে।&nbsp;</p>

<p>এতে ৫ থেকে ৬ জন গুরুতর আহত হন। আহতদের মধ্যে কয়েকজনকে উন্নত চিকিৎসার জন্য বরিশালে পাঠানো হয়েছে এবং অন্যদের ভোলা সদর হাসপাতালে ভর্তি করা হয়েছে।</p>

<p>ভুক্তভোগী মোসলেহউদ্দিন ও সিরাজুল ইসলাম জানান, বিষয়টি নিয়ে একাধিকবার স্থানীয়ভাবে সালিশ হলেও অভিযুক্তরা তা মানেনি। এমনকি আদালতের নিষেধাজ্ঞা অমান্য করেই জমি দখল করে রেখেছে বলে তারা অভিযোগ করেন।</p>

<p>স্থানীয় বাসিন্দা মো. শাহীন বলেন, দীর্ঘদিন ধরে জমিটি খালেক সরদারের ওয়ারিশদের দখলে ছিল। হঠাৎ করে উভয় পক্ষের মধ্যে বিরোধ তীব্র আকার ধারণ করেছে।</p>

<p>অন্যদিকে অভিযুক্ত হাদিস ও ইমন দাবি করেন, জমিটি তারা ক্রয় ও ওয়ারিশ সূত্রে বৈধভাবে মালিকানা অর্জন করেছেন। এবং তাদের উপর হামলা ও ভাঙচুর এর কথা জানান।&nbsp;</p>

<p>ঘটনার পর এলাকায় উত্তেজনা বিরাজ করছে। স্থানীয়রা দ্রুত প্রশাসনের হস্তক্ষেপ কামনা করেছেন।</p>