<p>মিয়ানমারের প্রেসিডেন্ট হিসেবে শপথ নিয়েছেন দেশটির সাবেক সেনাপ্রধান মিন অং হ্লাইং। খবর এএফপির</p>

<p>শুক্রবার (১০ এপ্রিল) রাজধানী নেপিদোয় দেশটির পার্লামেন্টে এক জাঁকজমকপূর্ণ অনুষ্ঠানে শপথ গ্রহণ করেন মিন হ্লাইং। এরআগে সেনাপ্রধানের পদ থেকে ইস্তফা দেন তিনি। এ সময় তিনি মিয়ানমারে &lsquo;ন্যায়বিচার, স্বাধীনতা ও সাম্য প্রতিষ্ঠার&rsquo; অঙ্গীকার করেন।&nbsp;</p>

<p>প্রেসিডেন্ট হিসেবে পাঁচ বছরের মেয়াদের শুরুতে মিন হ্লাইং বলেন, &lsquo;আমি মিয়ানমারের সেবায় নিজেকে নিয়োজিত করছি&rsquo;।&nbsp;</p>

<p>তবে গণতন্ত্র নিরীক্ষক সংস্থাগুলো এই পুরো প্রক্রিয়াকে নাকচ করেছে। তাদের মতে, প্রহসনমূলক নির্বাচন হয়েছে এবং বর্তমান শাসনব্যবস্থার সঙ্গে সামরিক শাসনের কার্যত কোনো পার্থক্য নেই&mdash;এ যেন নতুন মোড়কে পুরনো পণ্যের প্রদর্শনী।&nbsp;</p>

<p>পাঁচ বছর আগে সামরিক অভ্যুত্থানের মাধ্যমে নোবেলজয়ী অং সান সুচির নেতৃত্বাধীন বেসামরিক সরকারকে ক্ষমতাচ্যুত করেন তৎকালীন সেনাপ্রধান মিন অং হ্লাইং।</p>

<p>২০২১ সালের ওই ঘটনার জেরে মিয়ানমারে গৃহযুদ্ধ শুরু হয়, যা এখনো অব্যাহত রয়েছে।</p>

<p>প্রায় অর্ধ-দশক বিশেষ অধ্যাদেশের মাধ্যমে দেশ শাসনের পর চলতি বছরের জানুয়ারিতে সাধারণ নির্বাচনের আয়োজন করেন তিনি, যার ধারাবাহিকতায় প্রেসিডেন্ট হিসেবে শপথ নিলেন মিন অং হ্লাইং।</p>

<p>তবে এতে অংশ নেওয়ার সুযোগ পায়নি সুচির দলসহ বেশ কয়েকটি জনপ্রিয় রাজনৈতিক দল। মূলত, সাবেক সেনাসদস্য ও সেনাবাহিনীর মিত্ররাই এই একপেশে নির্বাচনে বড় ব্যবধানে জয়ী হন।&nbsp;</p>