<p>নেত্রকোনায় মোহনগঞ্জ&ndash;ময়মনসিংহ রেলপথে কমিউটার ট্রেনের ধাক্কায় দুই যুবক নিহত হওয়ার ঘটনা ঘটেছে।&nbsp;</p>

<p>শনিবার (১০ জানুয়ারি) সন্ধ্যায় সদর উপজেলার চল্লিশা বাজারসংলগ্ন নতুন বাইপাস মোড় এলাকায় এ দুর্ঘটনা ঘটে।</p>

<p>নিহত ব্যক্তিরা হলেন আকাশ রায় (২৪) ও রাসেল মিয়া (২৫)। রাসেল মিয়ার বাড়ি শেরপুরের ঝিনাইগাতি উপজেলার মালিজাকান্দা গ্রামে এবং আকাশ রায় দিনাজপুরের চিরিরবন্দর উপজেলার ছোট বাউল গ্রামের বাসিন্দা। তারা নতুন বাইপাস মোড়ে একটি চালকলের শ্রমিক ছিলেন।</p>

<p>স্থানীয় ও পুলিশ সূত্রে জানা গেছে, শনিবার সন্ধ্যা ছয়টার দিকে আকাশ, রাসেলসহ সাত&ndash;আটজন যুবক চল্লিশা রেললাইনে ঘুরতে গিয়েছেলেন। সেখানে গিয়ে রেললাইনের ওপর দাঁড়িয়ে তারা ছবি ও ভিডিও ধারণ করছিলেন। সে সময় মোহনগঞ্জ থেকে ঢাকার উদ্দেশে ছেড়ে আসা কমিউটার ট্রেনটির ধাক্কায় আকাশ ও রাসেল রেললাইনের পাশে ছিটকে পড়েন। ট্রেন চলে গেলে স্থানীয় লোকজন উদ্ধার করে হাসপাতালে নেওয়ার আগেই তাদের মৃত্যু হয়। খবর পেয়ে রেলওয়ে পুলিশ ঘটনাস্থল থেকে দুজনের লাশ উদ্ধার করে।</p>

<p>নেত্রকোনা মডেল থানার ভারপ্রাপ্ত কর্মকর্তা মো. আল মামুন সরকার বলেন, &lsquo;রেলওয়ে পুলিশ লাশ দুটি উদ্ধার করে ময়নাতদন্তের জন্য নেত্রকোনা আধুনিক সদর হাসপাতালের মর্গে পাঠিয়েছে।&rsquo;</p>