<p>মধ্যপ্রাচ্যে মধ্যে চলমান উত্তেজনার প্রভাবে ওসমানী আন্তর্জাতিক বিমানবন্দরে চার দিনে দুটি ফ্লাইট বাতিল হয়েছে। বর্তমানে অভ্যন্তরীণ ও লন্ডনসহ অন্যান্য আন্তর্জাতিক রুটে ফ্লাইট চলাচল অব্যাহত আছে।</p>

<p>মঙ্গলবার (৩ মার্চ) বিকেলে ওসমানী আন্তর্জাতিক বিমানবন্দরের পরিচালক মো. হাফিজ আহমদ এদিনকে বিষয়টি নিশ্চিত করেন। তিনি জানান, মধ্যপ্রাচ্যের আকাশসীমায় উদ্ভূত পরিস্থিতির কারণে গতকাল মঙ্গলবার পর্যন্ত বিমান বাংলাদেশ এয়ারলাইন্স-এর দুটি ফ্লাইট বাতিল ঘোষণা করা হয়েছে। তবে লন্ডনসহ অন্যান্য গন্তব্যে নির্ধারিত শিডিউল অনুযায়ী বিমান উড্ডয়ন ও অবতরণ করছে।</p>

<p>তিনি আরও বলেন, গত রোববার সকালে কাতারের দোহা থেকে সিলেটে আসার একটি ফিরতি ফ্লাইট বাতিল করা হয়েছে। এ ছাড়া গতকাল মঙ্গলবার সকালে দুবাইয়ের একটি ফ্লাইটও বাতিল করা হয়েছে।</p>

<p>বিমানবন্দরে বর্তমানে কোনো ধরনের বিশৃঙ্খলা বা অতিরিক্ত যাত্রীর চাপ নেই&mdash;এ কথা জানিয়ে মো. হাফিজ আহমদ বলেন, সংশ্লিষ্ট ফ্লাইটের যাত্রীদের আগেই বিষয়টি অবহিত করা হয়েছে। বিমান বাংলাদেশ এয়ারলাইন্স-এর পরবর্তী নির্দেশনা না আসা পর্যন্ত মধ্যপ্রাচ্য রুটের দোহা ও দুবাইগামী ফ্লাইটগুলো বন্ধ থাকবে। তবে জেদ্দা ও লন্ডনসহ অন্যান্য গন্তব্যে নির্ধারিত শিডিউল অনুযায়ী বিমান উড্ডয়ন ও অবতরণ করবে।</p>

<p>কবে নাগাদ ফ্লাইট ওঠা-নামা স্বাভাবিক হবে&mdash;এমন প্রশ্নের জবাবে বিমানবন্দরের পরিচালক মো. হাফিজ আহমদ জানান, যাত্রীদের নিরাপত্তার বিষয়টি মাথায় রেখে আপাতত কিছু রুটের ফ্লাইট ওঠা-নামা বন্ধ রয়েছে। পরিস্থিতি পর্যবেক্ষণ করে দ্রুতই পুনরায় ফ্লাইট চালুর বিষয়ে সিদ্ধান্ত নেওয়া হবে বলেও তিনি জানান।</p>