<p>বেগম রোকেয়া বিশ্ববিদ্যালয়, রংপুর এ যথাযোগ্য মর্যাদায় মহান স্বাধীনতা ও জাতীয় দিবস-২০২৬ উদযাপন করা হয়েছে।</p>

<p>দিবসটি উপলক্ষে আজ বৃহস্পতিবার (২৬ মার্চ, ২০২৬) সকালে প্রশাসনিক ভবনের দক্ষিণ গেট থেকে স্বাধীনতা শোভাযাত্রার উদ্বোধন করেন বিশ্ববিদ্যালয়ের উপাচার্য প্রফেসর ড. মোঃ শওকাত আলী। শোভাযাত্রাটি প্রশাসনিক ভবনের দক্ষিণ গেট থেকে শুরু হয়ে শহীদ আবু সাঈদ চত্বর ঘুরে ক্যাম্পাসের প্রধান প্রধান সড়ক প্রদক্ষিণ করে স্বাধীনতা স্মারকের সামনে এসে শেষ হয়। এতে বিশ্ববিদ্যালয়ের বিভিন্ন বিভাগ, দপ্তর, আবাসিক হল, ইনস্টিটিউটসহ শিক্ষক, শিক্ষার্থী, কর্মকর্তা ও কর্মচারীগণ অংশগ্রহণ করেন। এরপর স্বাধীনতা স্মারকে মহান মুক্তিযুদ্ধে বীর শহীদদের প্রতি শ্রদ্ধাঞ্জলি অর্পণ করেন উপাচার্য প্রফেসর ড. মোঃ শওকাত আলী। তারপর পর্যায়ক্রমে বিশ্ববিদ্যালয়ের বিভিন্ন অনুষদ, বিভাগ, আবাসিক হল, ইনস্টিটিউট ও সংগঠনের পক্ষ থেকে পুষ্পার্ঘ্য অর্পণ করা হয়।</p>

<p>দিবসটি উপলক্ষে সকালে ক্যাফেটেরিয়ার তৃতীয় তলায় আলোচনা সভার আয়োজন করা হয়। সভায় প্রধান অতিথি হিসেবে উপস্থিত ছিলেন বিশ্ববিদ্যালয়ের উপাচার্য প্রফেসর ড. মোঃ শওকাত আলী। প্রধান অতিথির বক্তব্যে উপাচার্য বলেন, ১৯৭১ সালের এই দিনে বিশ্ব মানচিত্রে আত্মপ্রকাশ ঘটে নতুন রাষ্ট্র স্বাধীন বাংলাদেশের। দেশের স্বাধীনতা অর্জনে সকল শহীদের স্মৃতির প্রতি শ্রদ্ধা জানান তিনি। উপাচার্য বলেন, শহীদ রাষ্ট্রপতি জিয়াউর রহমান স্বাধীনতার ঘোষণা দিয়েছিলেন। এই স্বাধীনতার ঘোষণা বাঙালি জাতিকে ঐক্যবদ্ধ করে নয় মাসব্যাপী সশস্ত্র সংগ্রামের মাধ্যমে স্বাধীনতা অর্জনে অনুপ্রেরণা যুগিয়েছে।</p>

<p>মহান স্বাধীনতা ও জাতীয় দিবস-২০২৬ পালন কমিটির আহবায়ক এবং গণিত বিভাগের প্রফেসর ড. মোঃ তাজুল ইসলামের সভাপতিত্বে আলোচনা সভায় মূল আলোচক হিসেবে বক্তব্য রাখেন ইতিহাস ও প্রত্নতত্ত্ব বিভাগের সহযোগী অধ্যাপক ড. মোঃ মনিরুজ্জামান। জনসংযোগ, তথ্য ও প্রকাশনা বিভাগের সহকারী পরিচালক মোঃ এহতেরামুল হকের সঞ্চালনায় আলোচনা সভায় আরও বক্তব্য রাখেন রেজিস্ট্রার (অতিরিক্ত দায়িত্ব) ও প্রক্টর প্রফেসর ড. মোঃ ফেরদৌস রহমান, আন্তর্জাতিক বিষয়ক দপ্তরের অতিরিক্ত রেজিস্ট্রার কৃষিবিদ খন্দকার গোলাম মোস্তফা, ইনস্টিটিউট অব রিসার্চ এক্সিলেন্সের কর্মকর্তা ড. মোঃ রোকনুজ্জামান, সংস্থাপন শাখার উপ-রেজিস্ট্রার মোঃ তারিকুল ইসলাম, বেরোবি অ্যালামনাই অ্যাসোসিয়েশনের সভাপতি মার্কেটিং বিভাগের দ্বিতীয় ব্যাচের শিক্ষার্থী এস এম শাহেদুল আলম সাগর প্রমুখ।</p>

<p>এর আগে দিবসটি যথাযথ মর্যাদায় উদযাপন উপলক্ষে সূর্যোদয়ের সাথে সাথে জাতীয় পতাকা উত্তোলন করা হয়। স্বাধীনতা দিবস ও জাতীয় দিবস উপলক্ষে বাদ আছর কেন্দ্রীয় মসজিদে দোয়া ও মিলাদ মাহফিল অনুষ্ঠিত হয়। এছাড়াও বিকেলে রংপুর সিটি কর্পোরেশন এর সম্মানিত প্রশাসক এবং ভিশনারি ইয়ুথ সোসাইটি, রংপুর এর উদ্যোগে বেরোবি ক্যাম্পাসে বৃক্ষরোপণ কর্মসূচি পালন করা হয়।<br />
&nbsp;</p>