<p>সিরাজগঞ্জে মোটরসাইকেল দুর্ঘটনায় সামিউল ইসলাম (১৯) নামের এক কলেজছাত্র নিহত হয়েছেন। একই সঙ্গে আহত হয়েছেন মোটরসাইকেলে থাকা সিয়াম ও ছোটন নামে তার দুই বন্ধু ।&nbsp;</p>

<p>সামিউল উপজেলার সলঙ্গা ইউনিয়নের রানীনগর গ্রামের প্রবাসী সুলতান হোসেনের ছেলে। তিনি সলঙ্গা কলেজের উচ্চ মাধ্যমিক শ্রেণির ছাত্র ছিলেন। আহত দুইজনের বাড়িও রানীনগর গ্রামে।&nbsp;</p>

<p>শনিবার (১০ জানুয়ারি) সন্ধ্যায় উল্লাপাড়া উপজেলার সলঙ্গা থানার চর বেড়া কবরস্থানের পাশে এ মর্মান্তিক দুর্ঘটনা ঘটে।&nbsp;</p>

<p>সলঙ্গা ইউনিয়নের ৭নং ওয়ার্ড সদস্য (মেম্বর) রাশিদুল ইসলাম জানান, ঘটনার সময় সামিউল তার দুই বন্ধু সিয়াম ও ছোটনকে নিয়ে মোটরসাইকেলে তার এলাকা থেকে সলঙ্গার দিকে যাচ্ছিলেন।&nbsp; পথে চর বেড়া কবরস্থানের পাশে একটি বাঁক ঘুরতে দ্রুত গতিতে থাকা মোটরসাইকেলটি নিয়ন্ত্রণ হারিয়ে রাস্তার ওপর উল্টে পড়ে যায়। ঘটনাস্থলেই নিহত হয় সামিউল এবং আহত হন অপর দুই বন্ধু। তাদেরকে স্থানীয় একটি ক্লিনিকে চিকিৎসা দেওয়া হয়েছে।&nbsp;</p>

<p>সলঙ্গা থানার ভারপ্রাপ্ত কর্মকর্তা (ওসি) ইমাম জাফর দুর্ঘটনার বিষয়টি নিশ্চিত করেছেন।</p>