<p>চুয়াডাঙ্গার দামুড়হুদা উপজেলার কার্পাসডাঙ্গায় অবস্থিত লাইফ কেয়ার জেনারেল হাসপাতালে অভিযান চালিয়ে অপারেশন থিয়েটার সিলগালা ও ২ লাখ টাকা জরিমানা করেছে ভ্রাম্যমাণ আদালত।</p>

<p>শনিবার (৭ মার্চ) দুপুরে উপজেলা প্রশাসন ও স্বাস্থ্য অধিদপ্তরের যৌথ অভিযানে এ দণ্ডাদেশ দেওয়া হয়। ভ্রাম্যমাণ আদালত পরিচালনা করেন দামুড়হুদা উপজেলার সহকারী কমিশনার (ভূমি) ও এক্সিকিউটিভ ম্যাজিস্ট্রেট শাহীন আলম।</p>

<p>ভ্রাম্যমাণ আদালত সূত্রে জানা যায়, কার্পাসডাঙ্গার ওই ক্লিনিকের পরিচালক ভুয়া ডাক্তার দম্পতি মামুন অর রশিদ শাওন ও গাইনি চিকিৎসক পরিচয়ে চিকিৎসা দেওয়া মাসুমা ফেরদৌস স্নিগ্ধা অভিযান টের পেয়ে পালিয়ে যায়। পরে লাইফ কেয়ার জেনারেল হাসপাতালের অপারেশন থিয়েটার সিলগালা করা হয়।</p>

<p>দামুড়হুদা উপজেলা স্বাস্থ্য ও পরিবার পরিকল্পনা কর্মকর্তা ডা. মশিউর রহমান জানান, দীর্ঘদিন ধরেই ওই ক্লিনিকের বিরুদ্ধে নানা অভিযোগ ছিল। চিকিৎসক না হয়েও নিজেদের নামের আগে &lsquo;ডাক্তার&rsquo; পদবি ব্যবহার করে তারা রোগী দেখতেন এবং প্রেসক্রিপশন প্যাড ব্যবহার করতেন।</p>

<p>তিনি আরো জানান, ক্লিনিকটিতে নিয়মনীতি না মেনে দীর্ঘদিন ধরে অপারেশনসহ বিভিন্ন চিকিৎসা কার্যক্রম পরিচালনা করা হচ্ছিল। অভিযানে গিয়ে দেখা যায়, অপারেশন থিয়েটারে প্রয়োজনীয় ও মানসম্মত যন্ত্রপাতি নেই। এমনকি মোটরসাইকেলের ফগ লাইট অপারেশন থিয়েটারের লাইট হিসেবে ব্যবহার করা হচ্ছিল। একই ফ্রিজে খাবার ও ওষুধ সংরক্ষণ করা হচ্ছিল বলেও জানা যায়।</p>

<p>এ ধরনের বিভিন্ন অনিয়মের অভিযোগ প্রমাণিত হওয়ায় ভ্রাম্যমাণ আদালত প্রতিষ্ঠানটিকে ২ লাখ টাকা জরিমানা করেন এবং অপারেশন থিয়েটার সিলগালা করে ক্লিনিকের কার্যক্রম বন্ধের নির্দেশ দেন।</p>

<p>অভিযানের খবর পেয়ে ভুয়া ডাক্তার দম্পতি পালিয়ে যাওয়ায় তাদের বিরুদ্ধে পরবর্তী আইনি ব্যবস্থা গ্রহণের বিষয়টি প্রক্রিয়াধীন রয়েছে বলে সংশ্লিষ্ট সূত্র জানিয়েছে।</p>