<p>বাংলা নববর্ষের উৎসবমুখর আবহে জামালপুরে শুরু হয়েছে কৃষক কার্ড বিতরণ কার্যক্রম। সরকারের এই উদ্যোগকে স্বাগত জানিয়ে নিজেদের জীবনপ্রবাহে ইতিবাচক পরিবর্তনের আশা করছেন হাজারো কৃষক।</p>

<p>নববর্ষের প্রথম দিন উপলক্ষে জেলার ইসলামপুর উপজেলার নাপিতের চর ঈদগাহ মাঠে আনন্দঘন পরিবেশে এ কার্যক্রমের উদ্বোধন করা হয়। কৃষকদের আর্থিক অন্তর্ভুক্তি নিশ্চিত করা এবং সরকারি সহায়তা সহজলভ্য করতে উদ্যোগটিকে গুরুত্বপূর্ণ পদক্ষেপ হিসেবে দেখছেন সংশ্লিষ্টরা।</p>

<p>উপজেলার গাইবান্ধা ইউনিয়নকে কৃষি ব্লক হিসেবে নির্ধারণ করে মোট ৩ হাজার ৭৭৯ জন কৃষককে এ কর্মসূচির আওতায় আনা হয়েছে। এর মধ্যে যাচাই-বাছাই শেষে ৩ হাজার ৬৪৯ জন কৃষকের নামে ব্যাংক হিসাব খোলা হয়েছে বলে জানিয়েছে কৃষি বিভাগ।</p>

<p>মঙ্গলবার (১৪ এপ্রিল) দুপুরে ভার্চুয়ালি বক্তব্য দেন প্রধানমন্ত্রী তারেক রহমান। পরে ১১৫ জন কৃষকের হাতে কৃষি কার্ড তুলে দিয়ে আনুষ্ঠানিকভাবে উদ্বোধন করেন এম রশিদুজ্জামান মিল্লাত।</p>

<p>জামালপুরের জেলা প্রশাসক মোহাম্মদ ইউসুপ আলীর সভাপতিত্বে অনুষ্ঠানে উপস্থিত ছিলেন জামালপুর-২ আসনের সংসদ সদস্য এ ই সুলতান মাহমুদ বাবু, জামালপুর-৫ আসনের শাহ মো. ওয়ারেছ আলী এবং জামালপুর-৩ আসনের সংসদ সদস্য মোস্তাফিজুর রহমান বাবুল।</p>

<p>সংশ্লিষ্টরা জানান, কৃষক কার্ডের মাধ্যমে কৃষকরা সহজেই সরকারি ভর্তুকি, কৃষি ঋণ, সার-বীজসহ বিভিন্ন কৃষি সহায়তা পাবেন। এতে কৃষি উৎপাদন বৃদ্ধি পাবে এবং কৃষকদের জীবনমান উন্নত হবে বলে আশাবাদ ব্যক্ত করেন বক্তারা।</p>