<p>ভোলায় মিথ্যা ও উদ্দেশ্যপ্রণোদিত অভিযোগের প্রতিবাদ এবং দায়ের করা মামলা প্রত্যাহারের দাবিতে সংবাদ সম্মেলন করেছেন রাজাপুর ইউনিয়ন বিএনপির নেতারা।</p>

<p>শনিবার (২৮ মার্চ) সকাল ১১টায় ভোলা প্রেসক্লাবে আয়োজিত এ সংবাদ সম্মেলনে ১নং রাজাপুর ইউনিয়ন বিএনপির সাধারণ সম্পাদক মো. আরিফ হোসেন লিখিত বক্তব্যে বলেন, নাসির সর্দার ও তাঁর ছেলে রাছেল তাঁদের বিরুদ্ধে ভিত্তিহীন অভিযোগ তুলে বিএনপি ও অঙ্গসংগঠনের ৯ জন নেতাকর্মীর নাম উল্লেখসহ আরও ৪&ndash;৫ জনকে জড়িয়ে ভোলা সদর মডেল থানায় একটি মামলা দায়ের করেছেন।</p>

<p>তিনি দাবি করেন, গত ১৭ বছর ধরে রাজনৈতিক প্রতিহিংসার কারণে তাঁদের বিরুদ্ধে অপপ্রচার ও হয়রানি চালানো হচ্ছে। উত্থাপিত অভিযোগের সঙ্গে তাঁদের কোনো সম্পৃক্ততা নেই বলেও উল্লেখ করেন তিনি।</p>

<p>আরিফ হোসেন বলেন, &ldquo;সংবাদ সম্মেলনের মাধ্যমে আমাদের বিরুদ্ধে যে অভিযোগ আনা হয়েছে, তা সম্পূর্ণ মিথ্যা ও বানোয়াট। একটি মহল রাজনৈতিক উদ্দেশ্যে আমাদের হয়রানি করতে এসব অপপ্রচার চালাচ্ছে।&rdquo;</p>

<p>তিনি অবিলম্বে দায়ের করা &lsquo;সাজানো মামলা&rsquo; প্রত্যাহারের দাবি জানান এবং গণমাধ্যমকর্মীদের প্রতি ঘটনার নিরপেক্ষ তদন্ত করে প্রকৃত সত্য তুলে ধরার আহ্বান জানান।</p>