<p>চলতি বছর মুক্তির অপেক্ষায় থাকা&nbsp;বহুল আলোচিত সিনেমা &lsquo;কিং&rsquo;। এই সিনেমা দিয়েই তিন বছর পর আবারও বড় পর্দায় ফিরেছেন বলিউডের বাদশাহ শাহরুখ খান। সিনেমাটি প্রেক্ষাগৃহে আসার আগেই গড়েছে নতুন এক কীর্তি। জনপ্রিয় চলচ্চিত্র তথ্যভাণ্ডার ইন্টারনেট মুভি ডেটাবেজ (আইএমডিবি) প্রকাশিত ২০২৬ সালের বহুল প্রতীক্ষিত সিনেমার তালিকায় শীর্ষস্থান দখল করেছে সিনেমাটি।</p>

<p>আইএমডিবি জানিয়েছে, বিশ্বজুড়ে দর্শকদের প্রকৃত আগ্রহ ও অনুসন্ধানের ভিত্তিতেই এই তালিকা তৈরি করা হয়েছে। প্রতি মাসে প্ল্যাটফর্মটিতে আসা প্রায় ২৫ কোটিরও বেশি ব্যবহারকারীর পেজভিউ বিশ্লেষণ করে র&zwj;্যাংকিং নির্ধারণ করা হয়। এই তালিকা আন্তর্জাতিক পর্যায়েও ভারতীয় সিনেমার প্রতি দর্শকদের ক্রমবর্ধমান আগ্রহের স্পষ্ট প্রতিফলন।</p>

<p>আইএমডিবি প্রকাশিত এই তালিকায় মোট ২০টি সিনেমা স্থান পেয়েছে, যা নির্মিত হয়েছে পাঁচটি ভাষায়। এর মধ্যে ১০টি হিন্দি, ৫টি তেলেগু, ৩টি তামিল এবং মালয়ালম ও কন্নড় ভাষার একটি করে সিনেমা রয়েছে।</p>

<p>তালিকার শীর্ষে রয়েছে শাহরুখ খানের &lsquo;কিং&rsquo;। দ্বিতীয় স্থানে অবস্থান করছে নীতেশ তিওয়ারি পরিচালিত ও রণবীর কাপুর অভিনীত &lsquo;রামায়ণ পার্ট ১&rsquo;। তৃতীয় স্থানে রয়েছে এইচ ভিনোথ পরিচালিত ও থালাপতি বিজয় অভিনীত আলোচিত সিনেমা &lsquo;জন নায়াগন&rsquo;। চতুর্থ স্থানে জায়গা করে নিয়েছে প্রভাস অভিনীত এবং সন্দীপ রেড্ডি ভাঙ্গা পরিচালিত &lsquo;স্পিরিট&rsquo;। পঞ্চম স্থানে রয়েছে গীতু মোহনদাস পরিচালিত &lsquo;টক্সিক&rsquo;, যেখানে প্রধান চরিত্রে অভিনয় করছেন যশ। ইতোমধ্যেই প্রকাশিত টিজার দিয়েই সিনেমাটি দর্শকমহলে ব্যাপক আলোচনা-সমালোচনার জন্ম দিয়েছে।</p>

<p>&nbsp;</p>