একদিকে বিরোধী দলের শক্ত সমালোচনা ও আন্দোলন, অন্যদিকে নিজ দলের নেতা-কর্মী ও পরামর্শকদের প্রচ্ছন্ন সমালোচনা ও বিরোধিতা। দুইয়ে মিলে জুলাই সনদ ও গণভোটের রায় বাস্তবায়ন ইস্যুতে বেশ চাপে আছে সরকারি দল বিএনপি। বিশেষ করে বিএনপি সমর্থিত অনেক নেতা-কর্মী যারা বিগত ১৭ বছরে শেখ হাসিনা-বিরোধী আন্দোলনে মাঠে-ঘাটে সক্রিয় ছিলেন, এখন জুলাই সনদ ও গণভোটের রায় বাস্তবায়নের পক্ষে সোচ্চার- তাদের নিয়েও কিছুটা বেকায়দায় পড়েছে দলটি।