<p>চুয়াডাঙ্গার আলমডাঙ্গায় সংঘবদ্ধ ধর্ষণের ঘটনায় জড়িত এক নারীসহ ৬ জনকে গ্রেপ্তার করেছে পুলিশ।</p>

<p>শনিবার (২৮ মার্চ) বিকাল ৪টায় পুলিশ সুপারের কার্যালয়ে আয়োজিত এক প্রেস ব্রিফিংয়ে এসব তথ্য জানান পুলিশ সুপার মোহাম্মদ রুহুল কবীর খান।</p>

<p>গ্রেপ্তারকৃতরা হলেন&mdash; চুয়াডাঙ্গা সদর উপজেলার সাতগাড়ী গ্রামের মোহাম্মদ ফয়সালের স্ত্রী কবিতা খাতুন, আলমডাঙ্গা উপজেলার খাদিমপুর গ্রামের মিজান, সামাদ আলী, আদম, শাহজাহান এবং শিয়ালমারী গ্রামের আব্দুস সালাম।</p>

<p>পুলিশ সূত্রে জানা যায়, চুয়াডাঙ্গা সদর থানাধীন সাতগাড়ী এলাকার বাসিন্দা ওই নারীর (ভিকটিম) সঙ্গে কৌশলে সুসম্পর্ক গড়ে তোলেন একই এলাকার ফয়সালের স্ত্রী কবিতা (৩০)। পূর্বপরিচয়ের সূত্র ধরে গত ২৫ মার্চ রাতে কবিতা ভিকটিমকে ফুঁসলিয়ে ইজিবাইকে করে চুয়াডাঙ্গা বড়বাজারে নিয়ে আসেন। সেখানে আগে থেকেই অবস্থান করছিল কবিতার খালাতো ভাই আব্দুস সালাম। সালাম আরেকটি ইজিবাইক নিয়ে আসে এবং কবিতা ও ভিকটিমকে ঘুরতে যাওয়ার কথা বলে চুয়াডাঙ্গা-আলমডাঙ্গা সড়কের দিকে রওনা দেন।</p>

<p>পরে তারা আলমডাঙ্গা থানার খাদিমপুর বেলেদারি ফাঁকা মাঠের কাছে পৌঁছে ইজিবাইকচালককে ভাড়া দিয়ে বিদায় করে দেয়। ইতিমধ্যে সালাম তার সহযোগীদেরও ডেকে নেয়। এরপর আসামিরা পরস্পর যোগসাজশে দেশীয় অস্ত্রের মুখে জিম্মি করে ভিকটিমকে পাশের জনৈক খসরুর আমবাগানে নিয়ে যায়। সেখানে আব্দুস সালাম, শাহজাহান ও সামাদ আলীর সহযোগিতায় আদম আলী ও মিজান ওই নারীকে পালাক্রমে ধর্ষণ করে। এ সময় ঘটনাটি কাউকে না জানানোর জন্য ভিকটিমকে বিভিন্নভাবে হুমকি দেয়।</p>

<p>পরে ওই রাতেই কবিতা ও ভিকটিমকে ইজিবাইকে করে পুনরায় চুয়াডাঙ্গা বড়বাজারে নামিয়ে দেয় আসামিরা। বাড়ি ফেরার পর অসুস্থ হয়ে পড়া ওই নারী তার স্বামীর জিজ্ঞাসাবাদে পুরো ঘটনার বর্ণনা দেন। এরপর তিনি নিজেই বাদী হয়ে শনিবার (২৮ মার্চ) শুক্রবার দিনগত রাত ১২টার পর আলমডাঙ্গা থানায় নারী ও শিশু নির্যাতন দমন আইনে একটি মামলা করেন।</p>

<p>অতিরিক্ত পুলিশ সুপার (সদর সার্কেল) মোস্তাফিজুর রহমানের নেতৃত্বে চুয়াডাঙ্গা সদর থানার পুলিশ পরিদর্শক (অপারেশনস) অনুপ দাস এবং আলমডাঙ্গা থানার পাঁচকমলাপুর ক্যাম্প ইনচার্জ এসআই আহম্মদ আলী সঙ্গীয় ফোর্স নিয়ে অভিযান পরিচালনা করেন। ভোর ৪টার দিকে আসামিদের নিজ নিজ বাড়ি থেকে গ্রেপ্তার করে।</p>

<p>চুয়াডাঙ্গা পুলিশ সুপার মোহাম্মদ রুহুল কবীর খান বলেন, &lsquo;ঘটনাটি অত্যন্ত ন্যক্কারজনক। ভিকটিমর অভিযোগের পর আমরা &nbsp;অভিযান শুরু করি। মাত্র কয়েক ঘণ্টার ব্যবধানে মূল পরিকল্পনাকারীসহ জড়িত ৬ আসামির সবাইকেই গ্রেপ্তার করা হয়। অপরাধীদের দ্রুত বিচার করতে পুলিশ প্রয়োজনীয় আইনানুগ ব্যবস্থা গ্রহণ করছে। এ ধরনের অপরাধ দমনে চুয়াডাঙ্গা জেলা পুলিশের জিরো টলারেন্স নীতি অব্যাহত থাকবে।&rsquo;</p>