<p>বিএনপির নির্বাচনী সমাবেশকে কেন্দ্র করে আজ রোববার সকাল থেকে হাজার হাজার নেতাকর্মীর পদচারণায় চট্টগ্রামের ঐতিহাসিক পলোগ্রাউন্ড মাঠ ও এর আশপাশের এলাকা জনসমুদ্রে পরিণত হয়েছে।</p>

<p>বিএনপি চেয়ারম্যান তারেক রহমান দীর্ঘ দুই দশক পর চট্টগ্রামে পা রাখায় নেতাকর্মীদের মধ্যে বিরাজ করছে বিপুল উৎসাহ-উদ্দীপনা। বেলা সাড়ে ১১টায় এই মাঠে তার ভাষণ দেওয়ার কথা রয়েছে। তবে নির্ধারিত সময়ের কয়েক ঘণ্টা আগেই মিছিল নিয়ে সমাবেশস্থলে অবস্থান নেন নেতাকর্মীরা।</p>

<p>সকাল ৭টা থেকেই ব্যানার, ফেস্টুন, প্ল্যাকার্ড ও স্লোগানে মুখর হয়ে ওঠে পুরো পলোগ্রাউন্ড এলাকা।</p>

<p>নগরীর কাজীর দেউড়ি, ইস্পাহানী ও লাভলেইন এলাকা ঘুরে দেখা যায়, ভোর থেকেই চট্টগ্রাম, কক্সবাজার ও পার্বত্য তিন জেলা থেকে খণ্ড খণ্ড মিছিল নিয়ে নেতাকর্মীরা পলোগ্রাউন্ডের দিকে যাচ্ছেন। তাদের হাতে দলীয় পতাকার পাশাপাশি ধানের শীষের প্রতিকৃতি দেখা গেছে।</p>

<p><img alt="" height="630" src="https://admin.dailyadin.com/uploads/January2026/polomath-202601251150194464910893.jpg" width="1200" /></p>

<p>ইস্পাহানী মোড়ে প্রি-পোর্ট এলাকার বাসিন্দা মোখলেছুর রহমান (৬৩) বলেন, &lsquo;তারেক রহমানকে সরাসরি দেখার সুযোগ হয়নি। আজ সেই আশা নিয়ে ভোরেই সমাবেশে চলে এসেছি।&rsquo;</p>

<p>এই জনসভা থেকে চট্টগ্রাম, কক্সবাজার ও পার্বত্য তিন জেলার আসনের দলীয় প্রার্থীদের আনুষ্ঠানিকভাবে জনগণের সামনে পরিচয় করিয়ে দেবেন বিএনপি চেয়ারম্যান। এছাড়া আসন্ন নির্বাচন ও চলমান রাজনৈতিক পরিস্থিতি নিয়ে তিনি নেতাকর্মীদের গুরুত্বপূর্ণ দিকনির্দেশনা দেবেন বলে দলীয় নেতারা জানিয়েছেন।</p>

<p>চট্টগ্রাম মহানগর বিএনপির সদস্য সচিব নাজিমুর রহমান বলেন, &lsquo;পলোগ্রাউন্ডের এই মহাসমাবেশে ১৫ থেকে ২০ লাখ মানুষের সমাগম হবে বলে আমরা আশাবাদী। শুধু দলের নেতাকর্মীই নয়, সাধারণ মানুষও স্বতঃস্ফূর্তভাবে এই সমাবেশে অংশ নিচ্ছেন।&rsquo;</p>

<p>জনসভাকে কেন্দ্র করে নগরীতে কড়া নিরাপত্তা ব্যবস্থা জোরদার করা হয়েছে। পুলিশ ও র&zwnj;্যাবসহ আইনশৃঙ্খলা বাহিনীর সদস্যরা কয়েক স্তরের নিরাপত্তা নিশ্চিত করেছেন। জনসভায় সভাপতিত্ব করবেন চট্টগ্রাম মহানগর বিএনপির আহ্বায়ক এরশাদ উল্লাহ। সঞ্চালনায় থাকবেন মহানগর বিএনপির সদস্য সচিব নাজিমুর রহমান।</p>

<p>দলীয় সূত্র জানায়, সকাল ৯টায় হোটেল রেডিসন ব্লুতে &lsquo;দ্য প্ল্যান&rsquo; শিরোনামে ইয়ুথ পলিসি টক উইথ তারেক রহমান অনুষ্ঠানে অংশ নেন তিনি।&nbsp;</p>

<p>চট্টগ্রামের এই জনসভা শেষে সড়কপথে ঢাকা ফেরার পথে ফেনী, কুমিল্লা ও নারায়ণগঞ্জে আরও কয়েকটি নির্বাচনী পথসভায় তার অংশ নেওয়ার কথা রয়েছে। বাসস</p>