<p>ইরান বর্তমান আকার ও মাত্রার যুদ্ধ আরও &lsquo;অন্তত&rsquo; ছয় মাস চালিয়ে যেতে সক্ষম বলে দাবি করেছেন দেশটির ইসলামী বিপ্লবী গার্ড কোরের (আইআরজিসি) একজন কর্মকর্তা।</p>

<p>ইরানের আধা-সরকারি বার্তা সংস্থা ফারস নিউজ এজেন্সির বরাতে আইআরজিসির মুখপাত্র আলি মোহাম্মদ নাইনি এক বিবৃতিতে বলেন, &lsquo;ইসলামি প্রজাতন্ত্র ইরানের সশস্ত্র বাহিনী বর্তমান গতির এই তীব্র যুদ্ধ অন্তত ৬ মাস চালিয়ে যাওয়ার সক্ষমতা রাখে।&rsquo;</p>

<p>এএফপির প্রতিবেদনে বলা হয়েছে, নাইনির এ বক্তব্য সম্প্রতি মার্কিন প্রেসিডেন্ট ডোনাল্ড ট্রাম্পের মূল্যায়নের সম্পূর্ণ বিপরীত। ট্রাম্প বারবার দাবি করে আসছেন যে ইরানের ওপর যুক্তরাষ্ট্র ও ইসরায়েলের চালানো অভিযান অত্যন্ত সফল হয়েছে।</p>

<p>চলতি সপ্তাহে মার্কিন প্রেসিডেন্ট বলেন, &lsquo;আমরা এ যুদ্ধে বড় ব্যবধানে জিতছি। আমরা তাদের পুরো &lsquo;&lsquo;শয়তানি সাম্রাজ্য&rsquo;&rsquo; গুঁড়িয়ে দিয়েছি।&rsquo;</p>

<p>আইআরজিসি ইরানের অন্যতম শক্তিশালী ও প্রভাবশালী একটি সংস্থা। সামরিক ও গোয়েন্দা কর্মকাণ্ডের পাশাপাশি রাজনীতি, শিক্ষা ও অর্থনীতিতেও এ বাহিনীর ব্যাপক প্রভাব রয়েছে।</p>

<p>তথ্যসূত্র: দ্য গার্ডিয়ান</p>