<p style="text-align: justify;">বরিশালে অবস্থিত সোনারগাঁও টেক্সটাইল মিল শ্রমিক ইউনিয়নের সাধারণ সম্পাদক মোশারফ হোসেন ও যুগ্ম সাধারণ সম্পাদক খুকুমনিকে মৌখিকভাবে চাকরিচ্যুত করার অভিযোগে কর্মবিরতি পালন করছেন শ্রমিকরা। সোমবার সকাল থেকে কারখানার গেটে অবস্থান নিয়ে কর্মবিরতি শুরু হয়। এর আগে শ্রমিকরা এক সংবাদ সম্মেলনের আয়োজন করেন।</p>

<p style="text-align: justify;">সংবাদ সম্মেলনে শ্রমিকরা জানান, গত ১৫ ফেব্রুয়ারি কারখানা কর্তৃপক্ষ মৌখিকভাবে ইউনিয়নের সাধারণ সম্পাদক মোশারফ হোসেন ও যুগ্ম সাধারণ সম্পাদক খুকুমনিকে চাকরি থেকে বরখাস্ত করার কথা জানায়। তাদের দাবি, ২০২৫ সালের ১৬ ডিসেম্বর বিজয় দিবসে স্মৃতিসৌধে শ্রদ্ধা জানাতে প্রতি বছরের প্রচলিত রীতি অনুযায়ী ১২ ঘণ্টার পরিবর্তে ১০ ঘণ্টা ডিউটি করে সকাল ৭টায় কারখানা ত্যাগ করেছিলেন ইউনিয়ন নেতারা। এ ঘটনায় কারখানার নতুন ব্যবস্থাপক বিধান মন্ডল ট্রেড ইউনিয়নের সহ-সভাপতি, সাধারণ সম্পাদক, যুগ্ম সাধারণ সম্পাদক ও প্রচার সম্পাদকের নামে কারণ দর্শানোর নোটিশ দেন।</p>

<p style="text-align: justify;">শ্রমিকদের ভাষ্য অনুযায়ী, বিষয়টি নিয়ে সৃষ্ট শ্রম বিরোধ বরিশাল আঞ্চলিক শ্রম দপ্তরের পরিচালকের মধ্যস্থতায় গত ৭ জানুয়ারি ২০২৬ তারিখে ত্রিপক্ষীয় বৈঠকের মাধ্যমে লিখিত চুক্তিতে নিষ্পত্তি হয়। কিন্তু পরে কারখানা কর্তৃপক্ষ পূর্বের শোকজ নোটিশের ধারাবাহিকতায় তদন্ত কমিটি গঠন করে একতরফাভাবে তদন্ত সম্পন্ন করে। অভিযোগ করা হয়, তদন্ত কমিটিতে শ্রমিক পক্ষের কোনো সদস্য বা সাক্ষী স্বাক্ষর না করলেও ব্যবস্থাপক নিজ উদ্যোগে তদন্ত প্রতিবেদন চূড়ান্ত করেন।</p>

<p style="text-align: justify;">শ্রমিকদের দাবি, গত ১৪ ফেব্রুয়ারি রাতে দুই ইউনিয়ন নেতাকে মৌখিকভাবে বরখাস্তের কথা জানানো হয়। পরদিন সকালে তারা যথাসময়ে কাজে যোগ দিতে গেলে তাদের কারখানায় প্রবেশে বাধা দেওয়া হয়। এর প্রতিবাদে সকল শ্রমিক ইউনিয়ন নেতৃবৃন্দকে কাজে পুনর্বহাল না করা পর্যন্ত কাজে যোগ না দেওয়ার ঘোষণা দিয়ে কারখানার গেটে অবস্থান কর্মসূচি পালন করছেন।</p>

<p style="text-align: justify;">শ্রমিকরা আরও জানান, মোশারফ হোসেন দীর্ঘ ৩০ বছর এবং খুকুমনি ১৪ বছর ধরে ওই মিলে কর্মরত। বিজয় দিবসে শহীদদের প্রতি শ্রদ্ধা জানাতে এক ঘণ্টা আগে বের হওয়াকে বড় কোনো অপরাধ হিসেবে দেখার সুযোগ নেই বলে তারা মনে করেন। তাদের অভিযোগ, এ পদক্ষেপ শ্রমিক ইউনিয়নকে দুর্বল করার উদ্দেশ্যে নেওয়া হয়েছে এবং এটি বাংলাদেশ শ্রম আইনের ১৯৫ ধারার পরিপন্থী। আইন অনুযায়ী কোনো ইউনিয়ন কর্মকর্তাকে বৈষম্যমূলকভাবে চাকরি থেকে অপসারণ করা যায় না বলেও উল্লেখ করেন তারা।</p>

<p style="text-align: justify;">এ বিষয়ে বাংলাদেশের সমাজতান্ত্রিক দল (বাসদ)-এর বরিশাল জেলা শাখার সমন্বয়ক ডা. মনীষা চক্রবর্তী বলেন, বিজয় দিবসে শহীদদের প্রতি শ্রদ্ধা জানানো কোনো অপরাধ হতে পারে না। তিনি অবিলম্বে দুই ইউনিয়ন নেতার চাকরিতে পুনর্বহালের দাবি জানান।</p>

<p style="text-align: justify;">তবে এ বিষয়ে যোগাযোগের চেষ্টা করা হলেও সোনারগাঁও টেক্সটাইল মিল কর্তৃপক্ষের কোনো বক্তব্য পাওয়া যায়নি।</p>

<p style="text-align: justify;">&nbsp;</p>

<p style="text-align: justify;"><br />
কাওছার আল হাবীব/এদিন</p>