<p>কুষ্টিয়ায় বাজারে অবৈধভাবে ভোজ্যতেল মজুত করার দায়ে ব্যবসা প্রতিষ্ঠানকে ১ লাখ টাকা জরিমানা করেছে ভ্রাম্যমাণ আদালত।&nbsp;</p>

<p>বুধবার (৮ এপ্রিল) দুপুরে শহরের বড়বাজার এলাকায় জেলা প্রশাসন ও জাতীয় ভোক্তা অধিকার সংরক্ষণ অধিদপ্তরের যৌথ বাজার মনিটরিং অভিযানের সময় এই দণ্ড দেওয়া হয়।</p>

<p>ভ্রাম্যমাণ আদালত সূত্রে জানা গেছে, বড়বাজারের &lsquo;বাবলু পাল স্টোর&rsquo;-এর গুদামে বিপুল পরিমাণ সয়াবিন তেল মজুত রয়েছে&mdash;এমন গোপন সংবাদের ভিত্তিতে সেখানে অভিযান চালায় মনিটরিং টিম। তল্লাশিকালে ওই গুদাম থেকে ৫ হাজার ৫৭৩ লিটার সয়াবিন তেল পাওয়া যায়। এ সময় গুদামের মালিক পঙ্কজ কুমার পালকে জিজ্ঞাসাবাদ করা হলে তিনি এ বিষয়ে কোনো সন্তোষজনক ব্যাখ্যা দিতে পারেননি।&nbsp;</p>

<p>অভিযানে নেতৃত্ব দেন কুষ্টিয়া জেলা প্রশাসনের নির্বাহী ম্যাজিস্ট্রেট তাহমিদ মোস্তাফা হাসান। এ সময় জাতীয় ভোক্তা অধিকার সংরক্ষণ অধিদপ্তরের উপ-পরিচালক মাসুম আলীসহ সেনাবাহিনী, র&zwj;্যাব ও পুলিশের সদস্যরা আইনশৃঙ্খলা রক্ষায় সহযোগিতা করেন।&nbsp;</p>

<p>অবৈধ মজুতের সত্যতা পাওয়ায় &lsquo;কৃষি বিপণন আইন, ২০১৮&rsquo; অনুযায়ী সংশ্লিষ্ট প্রতিষ্ঠানটিকে ১ লাখ টাকা জরিমানা করা হয়।&nbsp;</p>

<p>অভিযান শেষে ভোক্তা অধিকার সংরক্ষণ অধিদপ্তরের উপ-পরিচালক মাসুম আলী সাংবাদিকদের জানান, ভোক্তা অধিকার রক্ষা ও বাজার পরিস্থিতি স্বাভাবিক রাখতে তাদের এই ধরনের ঝটিকা অভিযান অব্যাহত থাকবে। একই সঙ্গে নিত্যপ্রয়োজনীয় পণ্য মজুত করে বাজার অস্থির করার যেকোনো প্রচেষ্টার বিরুদ্ধে কঠোর ব্যবস্থা নেওয়ার হুঁশিয়ারি দেন তিনি।</p>