<p>দেশের বেসরকারি শিক্ষাপ্রতিষ্ঠানের এমপিওভুক্তির আবেদন প্রক্রিয়া চলমান থাকলেও এমপিও অনুমোদন কার্যক্রম আপাতত স্থগিত রয়েছে। অন্তর্বর্তীকালীন সরকার এ বিষয়ে কোনো সিদ্ধান্ত নেবে না। তবে পরবর্তী সরকার শিক্ষাপ্রতিষ্ঠান এমপিওভুক্ত করার বিষয়ে চূড়ান্ত সিদ্ধান্ত নেবে বলে জানিয়েছে শিক্ষা মন্ত্রণালয়।</p>

<p>অন্তর্বর্তী সরকার মেয়াদের শেষে এসে এমপিওভুক্তির আবেদন গ্রহণ করে। &lsquo;প্রাথমিকভাবে যোগ্য বিবেচিত&rsquo; ১ হাজার ৭১৯টি স্কুল-কলেজ এমপিওভুক্ত করতে অর্থবরাদ্দ চেয়েছিল শিক্ষা মন্ত্রণালয়ের মাধ্যমিক ও উচ্চ শিক্ষা বিভাগ। এ প্রতিষ্ঠানগুলো এমপিওভুক্ত করে প্রতিষ্ঠানগুলোর শিক্ষক-কর্মচারীদের বেতনভাতা দিতে বছরে ৬৭০ কোটি টাকা বেশি খরচ হবে।</p>

<p>তবে মেয়াদের শেষ মাসে এসে &lsquo;তড়িঘড়ি&rsquo; করে নতুন স্কুল-কলেজ এমপিওভুক্তির আবেদন গ্রহণের উদ্যোগ নিয়ে নানা প্রশ্নের মুখে ওই প্রক্রিয়া থেকে সরে এসেছে সরকার।</p>

<p>শিক্ষা মন্ত্রণালয়ের জনসংযোগ কর্মকর্তা খালিদ মাহমুদ সোমবার রাতে বলেন, &lsquo;এমপিওভুক্তির কার্যক্রম অন্তর্বর্তীকালীন সরকারের সময়ে আপাতত স্থগিত।&rsquo;</p>

<p>এদিকে মাদ্রাসা ও কারিগরি শিক্ষা প্রতিষ্ঠান এমপিওভুক্ত করতে আবেদন গ্রহণের তারিখ ঘোষণা করলেও সে প্রক্রিয়ায় ইতোমধ্যে স্থগিত করেছে শিক্ষা মন্ত্রণালয়ের কারিগরি ও মাদ্রাসা শিক্ষা বিভাগ।</p>

<p>&lsquo;মান্থলি পে অর্ডার&rsquo; বা এমপিও হলো বেসরকারি শিক্ষা প্রতিষ্ঠানের শিক্ষক-কর্মচারীদের জন্য সরকারি খাত থেকে বেতন-ভাতা পাওয়ার ব্যবস্থা। এমপিওর তালিকাভুক্ত বা এমপিওভুক্ত হওয়ার পর বেসরকারি স্কুল, কলেজ, মাদ্রাসা ও কারিগরি শিক্ষা প্রতিষ্ঠানগুলো শিক্ষক-কর্মচারীরা জাতীয় বেতন স্কেল অনুযায়ী সরকারি খাত থেকে বেতন-ভাতা পাওয়ার সুযোগ পান।</p>

<p>প্রতিষ্ঠান এমপিওভুক্তির পর বৈধভাবে নিয়োগ পাওয়া শিক্ষক-কর্মচারীদের এমপিওভুক্ত করে মাধ্যমিক ও উচ্চ শিক্ষা অধিদপ্তর, মাদ্রাসা শিক্ষা অধিদপ্তর ও কারিগরি শিক্ষা অধিদপ্তর।</p>

<p>বর্তমানে বেসরকারি স্কুল, কলেজ, মাদরাসা ও কারিগরি শিক্ষা প্রতিষ্ঠান মিলিয়ে ৩১ হাজার ৮২৬টি প্রতিষ্ঠান এমপিওভুক্ত রয়েছে।</p>

<p>&lsquo;বেতনভাতা না পাওয়া&rsquo; ননএমপিও শিক্ষকদের লাগাতার দুই মাসের বেশি সময় ধরে আন্দোলনের মধ্যে বিভিন্ন বিধান সংশোধন করে নতুন এমপিও নীতিমালা জারির পর ১৪ জানুয়ারি থেকে অনলাইনে নন-এমপিও স্কুল, কলেজ এমপিওভুক্ত করার আবেদন গ্রহণ শুরু করে শিক্ষা মন্ত্রণালয়ের মাধ্যমিক ও উচ্চ শিক্ষা বিভাগ, আবেদন প্রক্রিয়া চলে ২৫ জানুয়ারি পর্যন্ত। ৩ হাজার ৬১৫টি বেসরকারি প্রতিষ্ঠান এমপিওভুক্তির আবেদন করেছিল।</p>

<p>পরে এমপিও নীতিমালা ও জনবল কাঠামো অনুযায়ী &lsquo;প্রাথমিকভাবে যোগ্য বিবেচিত&rsquo; ১ হাজার ৭১৯টি স্কুল-কলেজ এমপিওভুক্ত করতে গত ৩ ফেব্রুয়ারি অর্থ বরাদ্দ চেয়েছিল শিক্ষা মন্ত্রণালয়ের মাধ্যমিক ও উচ্চ শিক্ষা বিভাগ।</p>