প্রকৃতির অকাল খেয়ালে ঋতুচক্রের হিসাব আজ ওলটপালট। চৈত্রের খরতাপ পেরিয়ে বৈশাখের শুরুতেই এক পশলা বৃষ্টির জন্য হাহাকার থাকে জনজীবনে। যখন মাঠভরা সোনালি ধান ঘরে তোলার স্বপ্নে বিভোর হওয়ার কথা কৃষকের, ঠিক তখনই আকাশ ভেঙে নামছে অকাল বৃষ্টি। বৈশাখের এই অসময়ের বর্ষণ আশীর্বাদ হয়ে নয়, বরং ‘আকালের পদধ্বনি’হয়ে হানা দিয়েছে বাংলার জনপদে। দেশের শস্যভাণ্ডার হিসেবে পরিচিত জেলাগুলোতে এখন কেবলই হাহাকার।