<p style="text-align:justify">গাজীপুরের পূবাইল এলাকায় বহুল আলোচিত ইজিবাইক চালক শাহাবুল ইসলাম হত্যা মামলার প্রধান আসামি মোঃ মমতাজ আলী (৩৯) কে যৌথ অভিযানে গ্রেপ্তার করেছে র&zwnj;্যাপিড অ্যাকশন ব্যাটালিয়ন (র&zwnj;্যাব)-১ ও র&zwnj;্যাব-১৩।</p>

<p style="text-align:justify">&nbsp;রবিবার (২৯ মার্চ) রাতে লালমনিরহাট জেলার হাতিবান্দা থানার ভোটমারি এলাকা থেকে তাকে গ্রেপ্তার করা হয়।</p>

<p style="text-align:justify">র&zwnj;্যাব সূত্রে জানা যায়, গত ১১ মার্চ ২০২৬ সন্ধ্যা আনুমানিক ৭টার দিকে গাজীপুর মহানগরীর পূবাইল থানাধীন মেঘডুবি এলাকায় মেঘডুবি কেন্দ্রীয় জামে মসজিদের সামনে ইজিবাইক চালক শাহাবুল ইসলাম (৪৭)-কে চেতনানাশক ওষুধ খাইয়ে অজ্ঞান করে তার ইজিবাইক ছিনতাই করা হয়। পরে স্থানীয়রা তাকে অচেতন অবস্থায় উদ্ধার করে শহীদ তাজউদ্দিন আহমেদ মেডিকেল কলেজ হাসপাতালে ভর্তি করে।</p>

<p style="text-align:justify">চিকিৎসাধীন অবস্থায় ১৭ মার্চ বিকেলে শাহাবুল ইসলাম মারা যান। এ ঘটনায় তার বড় ভাই মোঃ মাহাবুল ইসলাম বাদী হয়ে পূবাইল থানায় একটি হত্যা মামলা দায়ের করেন।<br />
পরবর্তীতে র&zwnj;্যাব-১ (গাজীপুর) ও র&zwnj;্যাব-১৩ (রংপুর) এর যৌথ আভিযানিক দল গোপন সংবাদের ভিত্তিতে জানতে পারে যে, মামলার প্রধান আসামি মমতাজ আলী লালমনিরহাট জেলার হাতিবান্দা উপজেলার ভোটমারি এলাকায় আত্মগোপনে রয়েছে। এরই প্রেক্ষিতে রবিবার রাত আনুমানিক ৯টা ১৫ মিনিটে ভোটমারি বাজার এলাকায় অভিযান চালিয়ে তাকে গ্রেফতার করা হয়।</p>

<p style="text-align:justify">গ্রেফতারকৃত আসামিকে পরবর্তী আইনগত ব্যবস্থা গ্রহণের জন্য সংশ্লিষ্ট থানায় হস্তান্তর করা হয়েছে বলে জানিয়েছে র&zwnj;্যাব।</p>