<p>জনপ্রিয় সংগীতশিল্পী ও অভিনেতা তাহসান খানের দ্বিতীয় সংসার&nbsp;মেকআপ আর্টিস্ট রোজা আহমেদের সঙ্গে এক বছর পূর্ণ হতেই&nbsp;ঘর ভাঙার খবর এলো। বিষয়টি গণমাধ্যমকে নিশ্চিত করে গুঞ্জনের অবসান ঘটিয়েছেন তাহসান।&nbsp;</p>

<p>সম্প্রতি তাহসান ও রোজা আহমেদের বিবাহবার্ষিকীর এক বছর পূর্ণ হলেও তাঁদের একসঙ্গে দেখা না যাওয়ায় সামাজিক যোগাযোগমাধ্যমে বিচ্ছেদের গুঞ্জন ছড়িয়ে পড়ে। এ বিষয়ে জানতে চাইলে তাহসান জানান, আপাতত তিনি বিস্তারিত কিছু প্রকাশ্যে বলতে চান না। পাশাপাশি অ্যানিভার্সারি উদ্&zwnj;যাপন নিয়ে যেসব খবর প্রকাশ হয়েছে, সেগুলো সত্য নয় বলেও জানান তিনি।</p>

<p>বিচ্ছেদ প্রসঙ্গে তাহসান বলেন, &ldquo;সত্য বলতে আমাদের বিচ্ছেদের ঘটনা সত্য। এটা নিয়ে আমি বিস্তারিত কথা বলব, তবে এখন নয়।&rdquo; কবে এবং কেন এই সিদ্ধান্ত নেওয়া হয়েছে&nbsp;এমন প্রশ্নে তিনি বলেন, বিষয়টি অনেক বড় এবং সবকিছু চূড়ান্ত হলেই তিনি এ বিষয়ে বিস্তারিত জানাবেন।</p>

<p>তাহসান জানান, তাঁরা বেশ কিছুদিন ধরেই আলাদা আছেন। তিনি বলেন, &ldquo;গত বছরের সেপ্টেম্বর মাসে আমি অস্ট্রেলিয়া ট্যুরে আসি। সেই ট্যুরের আগেই আমরা আলাদা থাকার সিদ্ধান্ত নিয়েছিলাম।&rdquo; তিনি আরও বলেন, ওই সময় থেকেই তিনি সামাজিক যোগাযোগমাধ্যম ও গানের কাজ থেকে অনেকটাই দূরে রয়েছেন।</p>

<p>নিজের শারীরিক ও মানসিক অবস্থার কথাও খোলামেলা ভাবে তুলে ধরেন এই শিল্পী। তাহসান জানান, তিনি দীর্ঘদিন ধরে শারীরিকভাবে ভালো নেই, তবে এর কারণ এখনই প্রকাশ্যে আনতে চান না। মানসিক অবস্থাও খুব একটা ভালো নয় বলেই স্বীকার করেন তিনি। সে কারণেই ফোনে কথা না বলে হোয়াটসঅ্যাপেই প্রশ্নের উত্তর দিতে স্বাচ্ছন্দ্যবোধ করেছেন।</p>

<p>বর্তমান সময় কীভাবে কাটছে এমন প্রশ্নে তাহসান বলেন, তিনি একা একা ভ্রমণ করছেন। &ldquo;ঘুরছি আর বই পড়েই সময় চলে যাচ্ছে। এই সময়ে বই-ই আমার সবচেয়ে বড় সঙ্গী,&rdquo;&nbsp;বলেন তিনি।</p>

<p>শেষে সবার কাছে দোয়া চেয়ে তাহসান বলেন, &ldquo;দোয়া করবেন, যেন আমি এই কঠিন সময়টা দ্রুত পার করতে পারি।&rdquo;</p>