<p>ত্রয়োদশ জাতীয় সংসদ নির্বাচন শেষ হতে না হতেই দরজায় কড়া নাড়ছে স্থানীয় সরকার নির্বাচন। দেশের বিভিন্ন এলাকায় সম্ভাব্য প্রার্থীদের নিয়ে শুরু হয়েছে আলোচনা-সমালোচনা। সামাজিক যোগাযোগমাধ্যম, বিশেষ করে ফেসবুকে অনুসারীরা নিজেদের পছন্দের ব্যক্তিদের প্রার্থী হিসেবে দেখতে চেয়ে পোস্ট দিচ্ছেন। এ থেকে পিছিয়ে নেই রাজবাড়ীর পাংশাও।</p>

<p>পাংশা উপজেলা ও পৌর এলাকায় ইতোমধ্যে নির্বাচনী আবহ তৈরি হয়েছে। প্রতিদিনই স্থানীয় রাজনৈতিক ব্যক্তিত্বদের ছবি সংবলিত পোস্ট ছড়িয়ে পড়ছে ফেসবুকে। সমর্থকরা নিজ নিজ অবস্থান থেকে সম্ভাব্য প্রার্থীদের নাম সামনে আনছেন।</p>

<p>পাংশা উপজেলা পরিষদের চেয়ারম্যান পদে আলোচনায় রয়েছেন পাংশা উপজেলা বিএনপির সভাপতি মো. চাঁদ আলী খান, পাংশা কলেজের সাবেক ভিপি ও জিএস, জেলা বিএনপির সাবেক সাংগঠনিক সম্পাদক ও সহ-সভাপতি মো. হাবিবুর রহমান রাজা। দলীয় রাজনীতিতে দীর্ঘদিনের সম্পৃক্ততা ও সাংগঠনিক অভিজ্ঞতার কারণে তাদেরকে সম্ভাব্য প্রার্থী হিসেবে দেখছেন অনেকেই।</p>

<p>পাংশা পৌরসভার মেয়র পদেও চলছে জোর আলোচনা। সম্ভাব্য প্রার্থীদের মধ্যে রয়েছেন পাংশা পৌর বিএনপির সভাপতি ও পাংশা শিল্প ও বণিক সমিতির সভাপতি মো. বাহারাম হোসেন সরদার, পৌর বিএনপির সাধারণ সম্পাদক মো. রইচ উদ্দিন খান এবং যুগ্ম-সাধারণ সম্পাদক মো. জয়নাল আবেদীন।</p>

<p>এছাড়া মেয়র পদে আলোচনার কেন্দ্রবিন্দুতে রয়েছে পাংশা উপজেলা বিএনপির প্রতিষ্ঠাতা সাধারণ সম্পাদক ও পৌরসভার সাবেক চেয়ারম্যান মরহুম আব্দুল আজিজ সরদারের পরিবার। স্থানীয় অনেকেই এ পরিবার থেকে একজনকে প্রার্থী হিসেবে দেখতে চান বলে জানা গেছে।<br />
পরিবারের সম্ভাব্য সদস্যদের মধ্যে রয়েছেন&mdash;মরহুম আব্দুল আজিজ সরদারের সহোদর ও পৌর বিএনপির সাবেক সাধারণ সম্পাদক মো. শওকত আলী সরদার, জ্যেষ্ঠ পুত্র ও উপজেলা যুবদলের সদস্য সচিব মো. সেলিম সরদার, কনিষ্ঠ পুত্র পৌর কৃষকদলের আহ্বায়ক এবং পাংশা শিল্প ও বণিক সমিতির সাধারণ সম্পাদক মো. দেলোয়ার সরদার।</p>

<p>তবে সংশ্লিষ্ট ব্যক্তিদের নাম সামাজিক যোগাযোগমাধ্যমে আলোচিত হলেও এখন পর্যন্ত তাদের কারও পক্ষ থেকে আনুষ্ঠানিকভাবে প্রার্থী হওয়ার ঘোষণা দেওয়া হয়নি। দলীয় মনোনয়ন ও নির্বাচন কমিশনের তফসিল ঘোষণার পরই মূল প্রার্থী স্পষ্ট হবে বলে মনে করছেন স্থানীয়রা।</p>

<p>সব মিলিয়ে পাংশায় স্থানীয় সরকার নির্বাচন ঘিরে আগাম আলোচনা শুরু হলেও নির্বাচনী আবহাওয়া তৈরি হতে আরও কিছুদিন অপেক্ষা করতে হবে বলে মনে করেন দলের নীতি নির্ধারকরা।</p>