<p>ঝিনাইদহ সরকারি কেসি কলেজে আনুষ্ঠানিকভাবে বিপ্লবী ইলা মিত্র ছাত্রীনিবাস-এর দ্বার ও নামফলক উন্মোচন করা হয়েছে। মঙ্গলবার (২০ জানুয়ারি) দুপুরে কেসি কলেজের মহিলা হোস্টেলের নাম &lsquo;বিপ্লবী ইলা মিত্র ছাত্রীনিবাস&rsquo; নামে নামকরণের আনুষ্ঠানিক উদ্বোধন ঘোষণা করা হয়েছে। প্রায় ১৫ বছরের অধিক সময় চলমান আন্দোলনের প্রেক্ষিতে বিপ্লবী ইলা মিত্র ছাত্রীনিবাস নামকরণ করা হয়েছে। উদ্বোধন ঘোষণা করেন সরকারি কেশব চন্দ্র কলেজের অধ্যক্ষ প্রফেসর ড. মো: আবু বক্কর সিদ্দিকী।&nbsp;</p>

<p>সরকারি কেশব চন্দ্র কলেজে বিপ্লবী ইলা মিত্র ছাত্রীনিবাস নামকরণ উপলক্ষে আয়োজিত এ অনুষ্ঠানে উপস্থিত ছিলেন কেসি কলেজের বিভিন্ন বিভাগীয় প্রধান, শিক্ষক-শিক্ষিকাবৃন্দ, বিভিন্ন ছাত্র সংগঠন ও সাংস্কৃতিক সংগঠনের নেতৃবৃন্দ।</p>

<p>এদিকে সফল আন্দোলনের পরিসমাপ্তিতে কেসি কলেজে ইলা মিত্র ছাত্রীনিবাস নামকরণের দাবিতে আন্দোলনকারী সাবেক ছাত্রনেতৃবৃন্দের পক্ষে গণমাধ্যমে পাঠানো বিবৃতিতে, ছাত্র ইউনিয়ন, সমাজতান্ত্রিক ছাত্র ফ্রন্টসহ বিভিন্ন সংগঠন, কলেজ কর্তৃপক্ষ ও সংশ্লিষ্ট সকলের প্রতি অভিনন্দন জানিয়েছেন, বাংলাদেশ ছাত্র ইউনিয়ন কেন্দ্রীয় সংসদের সাবেক সহ সভাপতি আবু তোয়াব অপু, ঝিনাইদহ জেলা সংসদের সাবেক সভাপতি সুজন বিপ্লব, কেসি কলেজ শাখার সাবেক আহ্বায়ক অর্পিতা সুলতানা, কলেজ শাখার সাবেক যুগ্ম আহ্বায়ক আরিফুল ইসলাম মিটুল প্রমুখ সাবেক ছাত্রনেতারা।</p>

<p>বিবৃতিতে বলা হয়েছে, বিপ্লবী কমরেড ইলা মিত্রের জীবন-সংগ্রাম ও নাচোল কৃষক বিদ্রোহের ইতিহাস রাষ্ট্রীয় উদ্যোগে উপস্থাপন, পাঠ্যপুস্তকে জীবনী সংযোজন ও স্মারনিক আয়োজনের সম্পাদন করা জরুরি। দীর্ঘ দিনের ধারাবাহিক আন্দোলনের মধ্য দিয়ে &lsquo;বিপ্লবী ইলা মিত্র ছাত্রীনিবাস&rsquo; নামকরণের এই অর্জন প্রজন্ম থেকে প্রজন্মের সংগ্রামের অনন্য স্বীকৃতি।</p>

<p><br />
কাওছার/এ/ন্যাশ</p>