<p>গত শনিবার (১০ জানুয়ারি) পর্দা উঠছে দেশের সবচেয়ে বড় ও মর্যাদাপূর্ণ চলচ্চিত্র আয়োজন&mdash;চতুর্বিংশ ঢাকা আন্তর্জাতিক চলচ্চিত্র উৎসব (ডিআইএফএফ)-এর। &lsquo;নান্দনিক চলচ্চিত্র, মননশীল দর্শক, আলোকিত সমাজ&rsquo;&mdash;এই স্লোগান সামনে রেখে রেইনবো চলচ্চিত্র সংসদের উদ্যোগে ১০ থেকে ১৮ জানুয়ারি পর্যন্ত ৯ দিনব্যাপী চলবে এবারের উৎসব।</p>

<p>বাংলাদেশসহ বিশ্বের ৯১টি দেশের মোট ২৪৫টি পূর্ণদৈর্ঘ্য, স্বল্পদৈর্ঘ্য ও প্রামাণ্যচিত্র প্রদর্শিত হবে এই উৎসবে। প্রতিযোগিতা ও প্রদর্শনী মিলিয়ে বহুমাত্রিক বিভাগে সাজানো হয়েছে চলচ্চিত্র উৎসবের এবারের আয়োজন।</p>

<p>বাংলাদেশ প্যানারোমা বিভাগে প্রদর্শিত হবে সোহেল রানা বয়াতি নির্মিত&nbsp;পূর্ণদৈর্ঘ্য চলচ্চিত্র &lsquo;নয়া মানুষ&rsquo;। আগামী ১২ জানুয়ারি, সোমবার সন্ধ্যা ৭টায়, জাতীয় জাদুঘর এর মূল মিলনায়তনে&nbsp;১ম প্রদর্শনী এবং কক্সবাজার সমুদ্র সৈকত এর লাবনি পয়েন্টে ১৭ জানুয়ারি সন্ধ্যা ৬ টায় ২য় প্রদর্শনী অনুষ্ঠিত হবে।&nbsp;</p>

<p>চলচ্চিত্রটি নিয়ে রওনক হাসান বলেন &lsquo;সম্প্রতি নয়া মানুষ চলচ্চিত্রটি বিএফডিএ অ্যাওয়ার্ড এর ১৪ ক্যাটাগরির ১১ ক্যাটাগরিতে মনোনয়ন পায় এবং সেরা অভিনেতা ও চিত্রনাট্যকার হিসেবে পুরস্কার লাভ করে। আমি চলচ্চিত্র অভিনেতা হিসেবে প্রথম পুরস্কার পেলাম যৌথভাবে শাকিব খান এর সাথে। &nbsp;নয়া মানুষ আমার কাছে ভিন্ন আবেগ।&rsquo;</p>

<p>নির্মাতা সোহেল রানা বয়াতি বলেন, &lsquo;নয়া মানুষ, বিশ্বের বিভিন্ন চলচ্চিত্রের সাথে প্রদর্শিত হচ্ছে এটা গর্বের ও আনন্দের। জাত-অজাত, রীতিনীতি অথবা &nbsp;ধর্মীয় বিভেদ এসব নিয়ে সমাজে সংগঠিত হয় অন্যায় এসবের বিরুদ্ধে কথা বলে নয়া মানুষ। ধীরে ধীরে সাধারণ মানুষ এর কাছে চলচ্চিত্রটি পৌঁছে দেওয়াই আমাদের উদ্দেশ্য।&rsquo;</p>

<p>আ. মা. ম. হাসানুজ্জামান এর &lsquo;বেদনার বালচরে&rsquo; উপন্যাস অবলম্বনে মাসুম রেজা&rsquo;র সংলাপ ও চিত্রনাট্যে নির্মিত চলচ্চিত্রটিতে অভিনয় করেছেন রওনক হাসান, মৌসুমী হামিদ, আশিস খন্দকার, ঝুনা চৌধুরী, শিখা কর্মকার, নিলুফার ওয়াহিদ, বদরুদ্দোজা, মাহিন রহমান, নাজমুল হোসেন, স্মরণ সাহা, সানজানা মেহরান ও শিশু শিল্পী ঊষশী।</p>