<p>নেত্রকোনার দুর্গাপুরে সড়ক ও জনপদ (সওজ) বিভাগের স্থানে অবৈধভাবে নির্মাণ করা ৩৫টি স্থাপনা ভেঙে দিয়েছে স্থানীয় প্রশাসন।</p>

<p>সোমবার (১৬ মার্চ) দুপুরে দুর্গাপুর পৌরশহরের উৎরাইল এলাকায় উপজেলা প্রশাসন ও সড়ক ও জনপদ বিভাগের যৌথ উদ্যোগে এ অভিযান চালানো হয়।</p>

<p>এ অভিযানে উপস্থিত ছিলেন, সড়ক ও জনপদ বিভাগের উপবিভাগীয় প্রকৌশলী পার্থ প্রতীম মিত্র, উপজেলা নির্বাহী কর্মকর্তা (ইউএনও) আফরোজা আফসানা এবং উপজেলা সহকারী কমিশনার (ভূমি) ও নির্বাহী ম্যাজিস্ট্রেট মো. মিজানুর রহমান।</p>

<p>এসময় কর্মকর্তারা বলেন, পৌর শহরের উৎরাইল এলাকায় সরকারি আইন উপেক্ষা করে দীর্ঘদিন ধরে সড়ক ও জনপদ বিভাগের জায়গা দখল করে দোকানপাট নির্মাণ করে ব্যবসা চালিয়ে যাচ্ছে। অপরদিকে অবৈধভাবে স্থাপনা নির্মাণ করে বসবাস করে আসছে। এসব স্থান চিহ্নিত করে উচ্ছেদ করা হচ্ছে। অভিযান চলমান থাকবে।</p>

<p>জানতে চাইলে উপজেলা সহকারী কমিশনার (ভূমি) ও নির্বাহী ম্যাজিস্ট্রেট মো. মিজানুর রহমান জানান, সড়ক ও জনপথের স্থান দখল করে স্থাপনা নির্মাণ সম্পূর্ণ বেআইনি। সড়ক ও জনপদ (সওজ) বিভাগের জায়গায় নির্মিত ৩৫টি দোকান ইতোমধ্যে উচ্ছেদ করা হয়েছে।</p>

<p>&nbsp;</p>