<p>বিধানসভা নির্বাচনে ভবানীপুর আসনে প্রতিদ্বন্দ্বীতা করে হেরে গেলেন তৃণমূল প্রধান মমতা বন্দ্যোপাধ্যায়। শুভেন্দু অধিকারী ১৫ হাজার ১০৫ ভোটের ব্যবধানে জিতে&nbsp;শেষ হাসি হাসলেন।</p>

<p>শুভেন্দু অধিকারী এবার ভবানীপুর ছাড়াও নন্দীগ্রাম আসনে নির্বাচন করেন। দুটি আসনেই জিতে গেলেন এই বিজেপি নেতা।</p>

<p>অন্যদিকে এবার একটিমাত্র আসনে প্রতিদ্বন্দ্বিতা করেন মমতা বন্দ্যোপাধ্যায়। হেরে যাওয়ায় এবার বিধানসভায় যাওয়া হচ্ছে না তার।</p>

<p>ভবানীপুর আসনের ভোট গণনা হয় দক্ষিণ কলকাতার সাখাওয়াত মেমোরিয়াল স্কুলে। বিকেলের পর গণনাকেন্দ্রে গিয়েছিলেন মমতা। গণনার একপর্যায়ে মমতার চেয়ে শুভেন্দু এগিয়ে যান। এরপর গণনাকেন্দ্র থেকে বেরিয়ে মমতা অভিযোগ করে বলেন, &lsquo;&lsquo;এবারের নির্বাচনে ১০০টিরও বেশি আসন লুট করা হয়েছে। তিনি নির্বাচন কমিশনের ভূমিকা নিয়ে প্রশ্ন তুলে বলেন, &lsquo;সূর্যাস্ত পর্যন্ত অপেক্ষা করুন, গণনা অনেক বাকি। জয় আমাদেরই হবে।&rsquo;&rsquo;</p>

<p>নিজের কেন্দ্র ভবানীপুরের হাড্ডাহাড্ডি লড়াই প্রসঙ্গে তিনি দলীয় প্রার্থী ও কাউন্টিং এজেন্টদের ধৈর্য ধরার আহ্বান জানান। মমতা অভিযোগ করে বলেন, &lsquo;&lsquo;পরিকল্পিতভাবে আসন লুট করে ফল পরিবর্তনের চেষ্টা চলছে।&rsquo;&rsquo;</p>

<p>এই বক্তব্য দেওয়ার পরপরই তিনি কড়া নিরাপত্তার মধ্য দিয়ে কালীঘাটের বাড়ির উদ্দেশে রওনা হন।</p>

<p>সূত্র: আনন্দবাজার ডট কম</p>