<p>&lrm;লক্ষ্মীপুরের রায়পুরে উপজেলায় বিভিন্ন স্থানে জব্দকৃত জ্বালানি তেল কৃষকদের মাঝে সরকার নির্ধারিত মূল্যে বিক্রি করেছে উপজেলা প্রশাসন।&nbsp;</p>

<p>শনিবার (২৫ এপ্রিল) এ কার্যক্রমের মাধ্যমে কৃষকদের উৎপাদন ব্যয় কমাতে সহায়তা দেওয়ার পাশাপাশি সরকারি রাজস্বও নিশ্চিত করা হয়।</p>

<p>&lrm;উপজেলা প্রশাসন সূত্র জানায়, অবৈধভাবে মজুদ ও বিক্রির অভিযোগে জব্দ করা জ্বালানি তেল নষ্ট না করে তা কৃষি কাজে ব্যবহারের জন্য কৃষকদের কাছে বিক্রির উদ্যোগ নেওয়া হয়। এতে একদিকে কৃষকরা স্বল্পমূল্যে প্রয়োজনীয় জ্বালানি পাচ্ছেন, অন্যদিকে বিক্রয়লব্ধ অর্থ সরকারি কোষাগারে জমা দেওয়া হচ্ছে।</p>

<p>&lrm;&lrm;এ সময় উপস্থিত ছিলেন উপজেলা নির্বাহী কর্মকর্তা (ইউএনও) মেহেদী হাসান কাউছার, উপজেলা কৃষি কর্মকর্তা মাজেদুল ইসলাম, উপজেলা পল্লী উন্নয়ন কর্মকর্তা আ. সাত্তার, রায়পুর থানার অফিসার ইনচার্জ (ওসি) শাহীন মিয়া এবং উপজেলা বিএনপির সাধারণ সম্পাদক শফিক ভূঁইয়াসহ স্থানীয় জনপ্রতিনিধি ও বিভিন্ন ইউনিয়নের কৃষকরা।</p>

<p>&lrm;&lrm;ইউএনও মেহেদী হাসান কাউছার বলেন, &ldquo;কৃষকের স্বার্থ রক্ষায় উপজেলা প্রশাসন সবসময় কাজ করে যাচ্ছে। জব্দকৃত তেল সঠিক ব্যবস্থাপনার মাধ্যমে কৃষকদের কাছে পৌঁছে দেওয়ায় তারা উপকৃত হবেন।&rdquo;</p>

<p>&lrm;&lrm;উপজেলার কয়েকজন কৃষক জানান, বাজারে জ্বালানি তেলের দাম বেশি হওয়ায় সেচ কাজে খরচ বেড়ে যাচ্ছিল। প্রশাসনের এই উদ্যোগে তারা স্বস্তি পেয়েছেন।</p>

<p>এ কর্মসূচির আওতায় বিক্রয়কৃত তেল থেকে প্রাপ্ত অর্থ সরকারি কোষাগারে জমা দেওয়া হবে বলে জানিয়েছে প্রশাসন।</p>