<p>&ldquo;৫ আগস্টের ইতিহাস ছাত্র-জনতার গণঅভ্যুত্থানের চেতনা ধারণ করার ইতিহাস। &lsquo;জুলাই সনদ&rsquo; এ চেতনা ধারণ করে গঠন করা হয়েছে। ত্রয়োদশ জাতীয় সংসদ নির্বাচনে সাংবিধানিক মর্যাদা অক্ষুন্ন রাখতে &lsquo;হ্যাঁ&rsquo; ভোটকে জয়ী করা আমাদের নৈতিক ও মানবিক দায়িত্ব।&quot;</p>

<p>শনিবার (৭ ফেব্রুয়ারি) নেত্রকোনার মোহনগঞ্জ পৌরসভার শহীদ আলী উছমান শিশু পার্কে ১১ দলীয় ঐক্যজোট আয়োজিত নির্বাচনি জনসভায় প্রধান অতিথির ভাষণে জামায়াতে ইসলামীর কেন্দ্রীয় কমিটির সহকারী সেক্রেটারি মাওলানা এ.টি.এম. মাছুম এসব কথা বলেন।</p>

<p>তিনি আরো বলেন, &ldquo;ছাত্র-জনতা ও বিভিন্ন রাজনৈতিক দলের আন্দোলনের ফসল &lsquo;জুলাই সনদ&rsquo;। বৈষম্যমুক্ত বাংলাদেশ গড়ার মূলভিত্তি এটি। একে অস্বীকার করে দেশের উন্নয়ন ও অগ্রগতি কোনমতেই সম্ভব হবে না। নির্বাচনে এজন্য অবশ্যই &lsquo;হ্যাঁ&rsquo; কে জয়যুক্ত করার পাশাপাশি ১১-দলীয় যোগ্য প্রার্থীদের ভোট দিয়ে জয়যুক্ত করতে হবে। এর কোন বিকল্প নেই।&rdquo;</p>

<p>&lsquo;বিগত ৫৪ বছরের ইতিহাস দেশকে লুটপাট করার ইতিহাস। দেশকে দুর্নীতি ও শোষণ মুক্ত করে নতুন করে গড়ার সময় ও সুযোগ ফিরে এসেছে।&nbsp;<br />
নির্বাচনে এ সুযোগ কাজে লাগাতে হবে।&rsquo;</p>

<p>মাওলানা মাছুম বলেছেন, বর্তমান বিএনপি শহীদ প্রেসিডেন্ট জিয়াউর রহমানের আদর্শ থেকে সরে এসেছে। একটি রাজনৈতিক দল &lsquo;না&rsquo; ভোটকে জয়ী করতে ষড়যন্ত্রে লিপ্ত হয়েছে। দেশকে তারা ধ্বংসের দিকে এগিয়ে নিয়ে যেতে চায়। দেশের স্বার্থে জনগণের স্বার্থে এদেরকে নির্বাচনে বাদ দিতে হবে।</p>

<p>ধর্মীয় প্রসঙ্গ টেনে তিনি বলেন, আমরা ক্ষমতায় গেলে নামাজ ভিত্তিক, যাকাত অর্থনীতি চালু করা, সুদ মুক্ত অর্থনীতি গঠন করবো। সমাজকে অন্যায় ও দুর্নীতি মুক্ত করে দেশটাকে গজবের হাত থেকে রক্ষা করে কল্যাণমুখী রাষ্ট্র গঠন করতে চাই আমরা।</p>

<p>এসময় বিশেষ অতিথি হিসেবে বক্তব্য রাখেন, জামায়াতের কেন্দ্রীয় কার্যকরী সদস্য মঞ্জুরুল ইসলাম ভূঁইয়া, জেলা আমির মাওলানা সাদেক আহমেদ, রাজশাহী বিশ্ববিদ্যালয় (রাকসু) ছাত্র সংসদের ভিপি মোস্তাকুর রহমান জাহিদ, নেত্রকোনা-৪ (মদন-মোহনগঞ্জ-খালিয়াজুরী) আসনে দাঁড়িপাল্লা প্রতীকের প্রার্থী মো. আল হেলাল তালুকদার, রাকসুর শাহ মখদুম হলের জিএস মো. বায়জীদ হাসান, খেলাফত মজলিসের মুফতি ইরশাদুল্লাহ কাসেমী, জাতীয় নাগরিক পার্টির (এনসিপি) কেন্দ্রীয় সংগঠক মো. প্রীতম মিয়া সোহাগ, এলডিপি দলের জেলা সভাপতি মিজানুর রহমান মুকুল প্রমুখ।</p>