<p>জুলাই গণঅভ্যুত্থান চলাকালে ধানমন্ডিতে সাহেদ আলীসহ ১০ জনকে হত্যাচেষ্টা মামলায় &lsquo;আহতদের খোঁজ না পেয়ে&rsquo; শেখ হাসিনাসহ ১১৩ জনকে অব্যাহতির সুপারিশ করেছে পুলিশ ব্যুরো অব ইনভেস্টিগেশন (পিবিআই)।&nbsp;</p>

<p>সোমবার (১২ জানুয়ারি) ঢাকা মেট্রোপলিটন ম্যাজিস্ট্রেট আদালত সূত্রে এ তথ্য জানা গেছে।</p>

<p>মামলার অন্য আসামিরা হলেন- শেখ হাসিনার ছেলে সজীব ওয়াজেদ জয়, আওয়ামী লীগের সাধারণ সম্পাদক ওবায়দুল কাদের, সাবেক মন্ত্রী হাছান মাহমুদ, মোহাম্মদ এ আরাফাত, জুনাইদ আহমেদ পলক, জাহাঙ্গীর কবির নানক, আওয়ামী লীগ নেতা মাহবুব উল আলম হানিফ, শামীম ওসমান, ছাত্রলীগ সভাপতি সাদ্দাম হোসেন, সাধারণ সম্পাদক শেখ ওয়ালী আসিফ ইনানসহ মোট ১১৩ জন।</p>

<p>এর আগে গত ৫ নভেম্বর &lsquo;তথ্যগত ভুল&rsquo; থাকার কথা উল্লেখ করে আদালতে চূড়ান্ত প্রতিবেদন দাখিল করেন মামলার তদন্ত কর্মকর্তা পিবিআইয়ের পরিদর্শক শাহজাহান ভূঞাঁ। আগামী ৩ ফেব্রুয়ারি আলোচিত এ মামলার পরবর্তী শুনানির দিন ধার্য রয়েছে।</p>

<p>২০২৪ সালের ৩ সেপ্টেম্বর হত্যাচেষ্টার অভিযোগে ধানমন্ডি থানায় এ মামলা দায়ের করা হয়। মামলার বিবরণ অনুযায়ী, জুলাই গণঅভ্যুত্থান চলাকালে ২০২৪ সালের ৪ অগাস্ট রাজধানীর সীমান্ত স্কয়ার থেকে কাজ শেষে বাসায় ফেরার পথে ধানমন্ডি ২৭ নম্বরের মীনা বাজারের সামনে গুলিতে আহত হন সাহেদ আলী। ওই সময় সাহেদ আলী ছাড়াও ঢাকা কলেজ, সিটি কলেজের কয়েকজন শিক্ষার্থীসহ মোট ৯ জন আহত হন।</p>

<p>এ ঘটনায় ক্ষমতাচ্যুত প্রধানমন্ত্রী শেখ হাসিনাসহ ১১৩ জনকে আসামি করে মামলা করেন সাহেদের কথিত ভাই শরীফ। পরবর্তীতে মামলার তদন্তকালে চারজনকে গ্রেপ্তার করে ধানমন্ডি থানা পুলিশ। এরপর মামলার তদন্তভার পায় পুলিশ ব্যুরো অব ইনভেস্টিগেশন (পিবিআই)। তবে তদন্তকালে &lsquo;আহতদের খুঁজে পাননি&rsquo; তদন্ত কর্মকর্তা পিবিআই পরিদর্শক শাহজাহান ভূঞাঁ।</p>

<p>এ বিষয়ে অভিযোগপত্রে বলা হয়েছে, মামলার তদন্ত কর্মকর্তা শাহজাহান ভূঞাঁ মামলার বাদী শরীফের ভাই সাহেদ আলীসহ অন্যান্য আহতদের সন্ধানে সীমান্ত স্কয়ার মার্কেট, ঢাকা কলেজ, সিটি কলেজ এবং ঘটনাস্থলের আশপাশের হাসপাতালে চিঠি দিয়ে প্রতিবেদন সংগ্রহ করেন। বাদীকে নোটিশ দিয়ে অনুরোধ করেন তার ভাইকে থানায় হাজির করতে। তবে এতে সাড়া মেলেনি।</p>

<p>পরবর্তীতে মামলা সংক্রান্ত তথ্যের জন্য বাদীর হাজারীবাগের ভাড়া বাসায় নোটিশ পাঠানো হয়। তবে বাড়িওয়ালা জানান, শরীফ নামের কাউকে চেনেন না এবং সেখানে এমন কেউ থাকে না। পরে জাতীয় পরিচয়পত্র যাচাই করে তদন্ত কর্মকর্তা জানতে পারেন, মামলার বাদীর নাম শরিফুল ইসলাম। তিনি লক্ষ্মীপুর সদরের মান্দারী এলাকার সিরাজুল ইসলামের ছেলে। তবে সেখানে খবর নিলে তাকে কেউ চিনতে পারেননি।</p>

<p>তদন্ত প্রতিবেদনে আরও বলা হয়েছে, বাদীর মোবাইল নম্বর বন্ধ থাকে। তবে হোয়াটসঅ্যাপ নম্বর কখনো খোলা থাকে, আবার কখনো বন্ধ থাকে। একপর্যায়ে হোয়াটসঅ্যাপেও যোগাযোগ করেন তদন্ত কর্মকর্তা। এরপর বেশ কয়েকদিন অপেক্ষার পর শরীফ ধানমন্ডি লেকের পাশে তদন্ত কর্মকর্তার সঙ্গে দেখা করেন। ওই সময় তদন্ত কর্মকর্তা ভুক্তভোগীকে হাজির করতে এবং চিকিৎসা সংক্রান্ত কাগজপত্র সরবরাহের অনুরোধ জানান। তবে দীর্ঘদিন পার হলেও তিনি ভুক্তভোগীকে হাজির বা চিকিৎসা সংক্রান্ত কাগজপত্র সরবরাহ করেননি। এছাড়া চিকিৎসা সংক্রান্ত কোনো তথ্য এজাহারেও উল্লেখ করেননি বাদী। তাই তদন্ত কর্মকর্তা মামলা থেকে শেখ হাসিনাসহ ১১৩ জনকে অব্যাহতির সুপারিশ করে আদালতে অভিযোগপত্র দাখিল করেন।</p>