<p>লক্ষ্মীপুরে অগ্নিকাণ্ডে দগ্ধ হয়ে ৪ মাসের শিশু আয়াত হোসেনের মৃত্যু হয়েছে। এছাড়া চারটি বসতঘর পুড়ে ছাই হয়ে যাওয়ার খবর পাওয়া গেছে।&nbsp;</p>

<p>মঙ্গলবার (৬ জানুয়ারি) বিকালে রামগঞ্জ উপজেলার নরিনপুর এলাকায় এ ঘটনা ঘটে। বৈদ্যুতিক শর্টশার্কিট থেকে আগুনের সূত্রপাত বলে জানিয়েছে ফায়ার সার্ভিস।</p>

<p>প্রত্যক্ষদর্শী ও পুলিশ জানায়, মঙ্গলবার বিকালে নরিনপুর এলাকায় দুলাল হোসেনের বসতঘরে আগুন জ্বলতে দেখেন স্থানীয়রা। মুহূর্তে আগুন চারদিকে ছড়িয়ে পড়ে। এ সময় দুলাল হোসেনের ঘরে থাকা তার চার মাসের শিশু আয়াত হোসেন দগ্ধ হয়ে ঘটনাস্থলে মারা যায়। পুড়ে যায় দুলাল হোসেন ও সিরাজ উদ্দিনসহ ৪ জনের বসত ঘর।&nbsp;</p>

<p>খবর পেয়ে রামগঞ্জ ফায়ার স্টেশনের একটি ইউনিট ঘটনাস্থলে পৌঁছে স্থানীয়দের সহযোগিতায় আগুন নিয়ন্ত্রণে আনতে সক্ষম হন। তবে শিশুর মৃত্যুর খবরে এলাকায় নেমে এসেছে শোকের ছায়া।</p>

<p>রামগঞ্জ ফায়ার সার্ভিসের কর্মকর্তা মো. রেজাউল হক বলেন, খবর পেয়ে একটি ইউনিট ঘটনাস্থলে পৌঁছে স্থানীয়দের সহযোগিতায় আগুন নিয়ন্ত্রণে এলেও শিশু আয়াত দগ্ধ হয়ে কয়লা হয়ে যায়। তবে তিনটি ঘর সম্পূর্ণ ও একটি বসতঘর আংশিক পুড়ে যায়। বৈদ্যুতিক শর্টশার্কিট থেকে আগুনের সূত্রপাত বলে প্রাথমিকভাবে ধারণা করা হচ্ছে। বিষয়টি তদন্ত করা হচ্ছে।</p>

<p>রামগঞ্জ থানার ওসি মো. ফিরোজ উদ্দিন চৌধুরী বিষয়টি নিশ্চিত করেছেন। তিনি জানান, কী কারণে এ অগ্নিকাণ্ডের ঘটনা ঘটেছে। বিষয়টি নিয়ে তদন্ত চলছে।</p>

<p>উল্লেখ্য, ২৪ ডিসেম্বর&nbsp; লক্ষ্মীপুরে বিএনপি নেতার বসতঘরে দুর্বৃত্তের আগুনে দগ্ধ হয়ে মারা যায় শিশু শিক্ষার্থী আয়েশা আক্তার বিনতি (৮) এবং ছয় দিন রাজধানীর জাতীয় বার্ন ও প্লাস্টিক সার্জারি ইনস্টিটিউটের নিবিড় পরিচর্যা কেন্দ্রে (আইসিইউ) চিকিৎসারত দগ্ধ বড় মেয়ে সালমা আক্তারের (১৮) মৃত্যু হয়।</p>