<p>জাতীয় গ্রন্থকেন্দ্রের পরিচালক আফসানা বেগমের চুক্তিভিত্তিক নিয়োগ বাতিল করা হয়েছে। অন্যদিকে কবি&ndash;প্রবন্ধকার এ এইচ এম সাখাওয়াত উল্লাহকে জাতীয় গ্রন্থকেন্দ্রের নতুন পরিচালক পদে চুক্তিভিত্তিক নিয়োগ দেওয়া হয়েছে। তিনি সাখাওয়াত টিপু নামে পরিচিত।</p>

<p>গতকাল মঙ্গলবার জনপ্রশাসন মন্ত্রণালয়ের পৃথক প্রজ্ঞাপন থেকে এই তথ্য জানা যায়।</p>

<p>আফসানা বেগম আজ বুধবার সকালে বলেন, গতকাল মঙ্গলবার রাত সাড়ে ১১টার দিকে তিনি মন্ত্রণালয় থেকে পাওয়া পত্রে এই সিদ্ধান্তের কথা জানতে পারেন।</p>

<p>২০২৪ সালের সেপ্টেম্বরে জাতীয় গ্রন্থকেন্দ্রের পরিচালক হিসেবে নিয়োগ পেয়েছিলেন আফসানা বেগম। তখন এই নিয়োগের প্রজ্ঞাপনে বলা হয়েছিল, অন্যান্য প্রতিষ্ঠান&ndash;সংগঠনের সঙ্গে কর্মসম্পর্ক পরিত্যাগের শর্তে এই নিয়োগ দেওয়া হলো। নিয়োগের অন্যান্য শর্ত চুক্তিপত্র দিয়ে নির্ধারিত হবে। তাঁর মেয়াদ হবে দুই বছর।</p>

<p>মেয়াদ পূর্ণ হওয়ার আগেই আফসানা বেগমের নিয়োগ বাতিল করা হলো। এই তথ্য জানিয়ে আফসানা বেগম আজ সকালে বলেন, চার দিনের প্রশিক্ষণের জন্য কর্মকর্তা&ndash;কর্মচারীদের নিয়ে তিনি গত সোমবার কক্সবাজারে যান। এই প্রশিক্ষণ শেষ হওয়ার কথা বৃহস্পতিবার। কিন্তু গতকাল রাতে তিনি মন্ত্রণালয়ের সিদ্ধান্ত পান। আজ সকালে তিনি ঢাকার ফিরছেন।</p>

<p>আফসানা বেগম বলেন, &lsquo;আমাকে কী কারণে বাদ দেওয়া হলো তা জানি না। এটা আমার জন্য আকস্মিক। আমি আমার দায়িত্বকালে সাধ্যমতো কাজ করার চেষ্টা করেছি। যেহেতু সরকার আমার বিষয়ে একটা সিদ্ধান্ত নিয়েছে, তাই এ ব্যাপারে কিছু বলার নেই।&rsquo;</p>