<p>বরিশাল শের-ই-বাংলা মেডিকেল কলেজ (শেবাচিম) হাসপাতালে অপারেশনের প্রস্তুতির সময় ইনজেকশন প্রয়োগের পরপরই দুই নারী রোগীর মৃত্যুর অভিযোগ উঠেছে। রোববার সকালে হাসপাতালের নাক, কান ও গলা (ইএনটি) বিভাগের একটি ওয়ার্ডে এ ঘটনা ঘটে। ঘটনাকে কেন্দ্র করে হাসপাতালে চাঞ্চল্যের সৃষ্টি হয়েছে। এ ঘটনায় তিন সদস্যের একটি তদন্ত কমিটি গঠন করেছে হাসপাতাল কর্তৃপক্ষ।</p>

<p>নিহতরা হলেন পটুয়াখালীর কলাপাড়া উপজেলার ডাব্লুগঞ্জ গ্রামের মান্নানের স্ত্রী সেফালী (৬০) এবং বরিশাল নগরীর কাশিপুর বিমানবন্দর থানা এলাকার মৃত বাবু হাওলাদারের স্ত্রী হেলেনা (৪৫)। তারা দুজনই বরিশাল শের-ই-বাংলা মেডিকেল কলেজ হাসপাতালের চতুর্থতলার নাক, কান ও গলা বিভাগে চিকিৎসাধীন ছিলেন।</p>

<p>স্বজন ও একই ওয়ার্ডে ভর্তি থাকা রোগীদের অভিযোগ, সেফালীর গালে টিউমারজাতীয় সিস্ট এবং হেলেনার থাইরয়েডজনিত সমস্যার কারণে তাদের হাসপাতালে ভর্তি করা হয়। রোববার সকালে তাদের অপারেশন হওয়ার কথা ছিল। অপারেশনের প্রস্তুতির অংশ হিসেবে সকালে ওয়ার্ডের দায়িত্বপ্রাপ্ত সিনিয়র স্টাফ নার্স তাদের শরীরে একটি ইনজেকশন প্রয়োগ করেন।</p>

<p>স্বজনদের দাবি, নার্স ভুলবশত Nor Q (১০ মিলিগ্রাম) নামের একটি অ্যানেস্থেশিয়া ইনজেকশন আগেই প্রয়োগ করেন। ইনজেকশন দেওয়ার মাত্র দুই থেকে পাঁচ মিনিটের মধ্যেই দুই রোগীর শারীরিক অবস্থার দ্রুত অবনতি ঘটে। কিছুক্ষণের মধ্যেই তারা মারা যান।</p>

<p>নিহতদের স্বজনরা জানান, সকালে দুই রোগীই স্বাভাবিক অবস্থায় ছিলেন এবং কথা বলছিলেন। কিন্তু ইনজেকশন প্রয়োগের পরপরই তারা অস্বাভাবিক আচরণ করতে শুরু করেন এবং অল্প সময়ের মধ্যেই তাদের মৃত্যু ঘটে। এ ঘটনায় তারা ক্ষোভ প্রকাশ করে দোষীদের কঠোর শাস্তির দাবি জানিয়েছেন।</p>

<p>একই ওয়ার্ডে ভর্তি থাকা কয়েকজন রোগী ও স্বজন জানান, ইনজেকশন দেওয়ার পরপরই দুই রোগীর অবস্থার অবনতি হতে দেখে ওয়ার্ডজুড়ে আতঙ্ক ছড়িয়ে পড়ে। পরে চিকিৎসকরা এসে তাদের মৃত ঘোষণা করেন।</p>

<p>অভিযোগের মুখে ওই বিভাগের সিনিয়র স্টাফ নার্স মলিনা রানী হাওলাদার নিজের ভুল স্বীকার করে বলেন, কীভাবে এমন ঘটনা ঘটলো আমি বুঝতে পারছি না। হয়তো আমার ভুল হয়েছে।</p>

<p>হাসপাতাল সূত্রে জানা গেছে, সাধারণত অপারেশনের আগে রোগীদের ধাপে ধাপে কিছু ওষুধ দেওয়া হয় এবং নির্ধারিত সময় অনুযায়ী অ্যানেস্থেশিয়া প্রয়োগ করা হয়। কিন্তু প্রাথমিকভাবে ধারণা করা হচ্ছে, নির্ধারিত প্রক্রিয়া অনুসরণ না করে আগেভাগেই ইনজেকশন প্রয়োগ করার কারণে এই মর্মান্তিক ঘটনা ঘটতে পারে।</p>

<p>হাসপাতালের পরিচালক জানান, দুই রোগীরই ওই দিন অপারেশন হওয়ার কথা ছিল। অপারেশনের আগে এবং অপারেশন থিয়েটারে নেওয়ার সময় নির্দিষ্ট কিছু ওষুধ প্রয়োগের নিয়ম রয়েছে। কিন্তু সংশ্লিষ্ট নার্সরা নির্ধারিত সময়ের আগেই অ্যানেস্থেশিয়া ইনজেকশন প্রয়োগ করেছেন বলে প্রাথমিকভাবে জানা গেছে।</p>

<p>তিনি আরও বলেন, বিষয়টি অত্যন্ত গুরুতর। আমরা ইতোমধ্যে তিন সদস্যের একটি তদন্ত কমিটি গঠন করেছি। তদন্তে কারও অবহেলা বা দায়িত্বে গাফিলতির প্রমাণ পাওয়া গেলে তাদের বিরুদ্ধে কঠোর বিভাগীয় ব্যবস্থা নেওয়া হবে।</p>

<p>হাসপাতাল কর্তৃপক্ষ জানিয়েছে, নাক, কান ও গলা বিভাগের সহকারী অধ্যাপক ডা. আমিনুল হককে প্রধান করে তিন সদস্যের এই তদন্ত কমিটি গঠন করা হয়েছে। কমিটিকে দ্রুত সময়ের মধ্যে তদন্ত প্রতিবেদন জমা দিতে নির্দেশ দেওয়া হয়েছে।</p>

<p>এদিকে দুই রোগীর মৃত্যুর ঘটনায় তাদের পরিবারে নেমে এসেছে শোকের ছায়া। একই সঙ্গে হাসপাতালে চিকিৎসা নিতে আসা রোগী ও স্বজনদের মধ্যেও আতঙ্ক দেখা দিয়েছে। দ্রুত তদন্ত শেষ করে প্রকৃত ঘটনা প্রকাশ এবং দায়ীদের শাস্তির দাবি জানিয়েছেন নিহতদের স্বজনরা।</p>

<p><br />
&nbsp;</p>