<p>ত্রয়োদশ জাতীয় সংসদ নির্বাচন ও গণভোট ঘিরে কোনো হুমকি নেই এবং ঢাকা মহানগরে আইনশৃঙ্খলা পরিস্থিতি স্বাভাবিক সময়ের চেয়ে ভালো বলে মন্তব্য করে ডিএমপি কমিশনার শেখ মো. সাজ্জাত আলী বলেন, &lsquo;ক্রাইম নাই, রাস্তা ব্লকিং নাই। প্রায় ৩ কোটি ৬৬ লাখ মানুষের এই শহরে বর্তমানে আইনশৃঙ্খলা পরিস্থিতি চমৎকার।&rsquo;</p>

<p>সোমবার (৯ ফেব্রুয়ারি) দুপুরে ডিএমপি মিডিয়া সেন্টারে &lsquo;নির্বাচন ও গণভোট উপলক্ষে ডিএমপি কর্তৃক গৃহীত নিরাপত্তা পরিকল্পনা&ndash;সংক্রান্ত&rsquo; আয়োজিত এক সংবাদ সম্মেলনে এসব তথ্য জানান তিনি।</p>

<p>ডিএমপি কমিশনার বলেন, &lsquo;ঢাকা মহানগরে ১ হাজার ৬১৪টি কেন্দ্রকে &lsquo;গুরুত্বপূর্ণ&rsquo; এবং ৫১৭টি কেন্দ্রকে &lsquo;সাধারণ&rsquo; হিসেবে চিহ্নিত করা হয়েছে। এ ছাড়া দুর্গম এলাকায় আরও ৩৭টি ভোটকেন্দ্রে বিশেষ নিরাপত্তা পরিকল্পনা নেওয়া হয়েছে।&rsquo;</p>

<p>তিনি বলেন, &lsquo;প্রতিটি গুরুত্বপূর্ণ কেন্দ্রে চারজন পুলিশ সদস্য, সাধারণ কেন্দ্রে তিনজন পুলিশ সদস্য মোতায়েন থাকবেন। থানা থেকে পাঁচ কিলোমিটার দূরে এমন দুর্গম এলাকার ৩৭টি কেন্দ্রে ৭ জন করে পুলিশ সদস্য মোতায়েন থাকবেন। সব মিলিয়ে নির্বাচনে নিশ্ছিদ্র নিরাপত্তাব্যবস্থা নেওয়া হয়েছে।&rsquo;</p>

<p>পুলিশের নিরপেক্ষতা নিয়ে এক প্রশ্নের জবাবে কমিশনার বলেন, &lsquo;গত ১৫ মাসে পুলিশ কোনো বিশেষ দলের হয়ে কাজ করেনি। পুলিশের কাজের ধরনই প্রমাণ করে যে তারা কোনো রাজনৈতিক দলের পক্ষপাতিত্ব করছে না।&rsquo;</p>

<p>তিনি আরও বলেন, &lsquo;সামগ্রিক নিরাপত্তা পরিকল্পনায় সাংবাদিক, চিকিৎসক, প্রকৌশলীসহ বিভিন্ন পেশাজীবীর নিরাপত্তার বিষয়টি অন্তর্ভুক্ত রয়েছে।&rsquo;</p>

<p>শরিফ ওসমান হাদী হত্যা মামলা জাতিসংঘের তদন্ত দাবিতে গত শুক্রবার আন্দোলনকারীদের থামাতে পুলিশের নেওয়া ব্যবস্থা নিয়ে প্রশ্ন করলে কমিশনার বলেন, &lsquo;সরকারপ্রধানের বাসভবন ঘেরাও করে ঢোকার চেষ্টা হলে বসে থাকার সুযোগ থাকে না।&rsquo; ইনকিলাব মঞ্চের আন্দোলনে পুলিশের ভূমিকা নিয়েও একই কথা বলেন ডিএমপি কমিশনার।</p>

<p>ডিএমপি কমিশনার আরও বলেন, &lsquo;ডেইলি স্টার ও দৈনিক প্রথম আলোতে যে আক্রমণ হলো, গভীর রাত ১১টার সময় ট্রাফিক জ্যামের কারণে আমার অফিসারদের সময়মতো সেখানে পাঠাতে পারিনি। যমুনাতে সরকারপ্রধানের বাসভবন ঘেরাও করে ঢোকার চেষ্টা করলে এ অবস্থায় ডিএমপি কমিশনারের বসে থাকার সুযোগ আছে?&rsquo;</p>

<p>ভোট কারচুপি ও গুজব প্রসঙ্গে সংবাদ সম্মেলনে উপস্থিত ডিএমপির অতিরিক্ত পুলিশ কমিশনার (ক্রাইম অ্যান্ড অপারেশন) এস এম নজরুল ইসলাম বলেন, &lsquo;প্রতিটি কেন্দ্রে ভোট শেষে প্রিসাইডিং কর্মকর্তার কাছে ব্যালটের মুড়ি গণনা করা হবে। বক্সে থাকা ব্যালটের সংখ্যা মুড়ির সঙ্গে মিলিয়ে দেখা হবে।&rsquo;</p>

<p>তিনি আরও বলেন, &lsquo;বাইরে থেকে বাড়তি ব্যালট ঢোকানো হলে তা গণনায় ধরা পড়বে এবং সেই ফলাফল কেউ মেনে নেবে না। এ ধরনের অপপ্রচারকে গুরুত্ব না দেওয়ার আহ্বান জানান তিনি।&nbsp;</p>