<p>মধ্যপ্রাচ্যের দেশগুলোর সঙ্গে মিল রেখে আগাম ঈদুল ফিতর উদযাপন করছে পটুয়াখালীর ৩৫টি গ্রামের প্রায় ২৫ হাজার মানুষ। প্রায় ৮০ বছর ধরে সৌদি আরবের সঙ্গে সংগতি রেখে রোজা রাখা ও ঈদ উদ্&zwnj;যাপনের রেওয়াজ অনুসরণ করে আসছেন তারা।</p>

<p>শুক্রবার (২০ মার্চ) সকাল ৯টায় সদর উপজেলার বদরপুর দরবার শরিফে ঈদের প্রধান জামাত অনুষ্ঠিত হয়। এতে ইমামতি করেন বদরপুর দরবার শরিফ জামে মসজিদের খতিব মাওলানা শফিকুল ইসলাম আব্দুল গনি।</p>

<p>জানাগেছে, পটুয়াখালী সদর উপজেলার বদরপুর ও ছোট বিঘাই, গলাচিপা উপজেলার সেনের হাওলা, পশুরীবুনিয়া, নিজ হাওলা ও কানকুনি পাড়া, বাউফল উপজেলার মদনপুরা, শাপলাখালী, রাজনগর, বগা, ধাউরাভাঙ্গা, সুরদী, চন্দ্রপাড়া, দ্বি-পাশা, কনকদিয়া, সাবুপুরা, বামনিকাঠী, বানাজোড়া ও আমিরাবাদ এবং কলাপাড়া উপজেলার দক্ষিণ দেবপুর, পাটুয়া, মরিচবুনিয়া, নাইয়াপট্টি, নিশানবাড়িয়া, শাফাখালী, তেগাছিয়া, ছোনখোলা ও বাদুরতলীসহ এসব গ্রামের সহস্রাধিক পরিবার এ প্রথার অনুসারী। এসব গ্রামে প্রায় ২৫ হাজার মানুষ এই রীতি অনুযায়ী ঈদ উদ্&zwnj;যাপন করেন। দীর্ঘদিনের ধর্মীয় রীতি ও ঐতিহ্য অনুসরণ করে এসব পরিবার একত্রে ঈদের আনন্দ ভাগাভাগি করবে।</p>

<p>তাদের ঈদ উদ্&zwnj;যাপনের কেন্দ্রবিন্দু বদরপুর দরবার শরিফ, যেখানে প্রতি বছর আগাম ঈদের প্রধান জামাত অনুষ্ঠিত হয়।</p>

<p>১৯২৮ সালে এক পীরের উদ্যোগে সৌদি আরবের চাঁদের সঙ্গে মিল রেখে ঈদ পালনের এ প্রথার সূচনা হয়। আগাম ঈদ উদযাপনকারী এসব মানুষ সবাই হানিফি মাজহাব ও কাদেরিয়া তরিকার অনুসারী। তাদের বর্তমান পীর হলেন চট্টগ্রামের চন্দনাইশ উপজেলার হজরত শাহসুফি মাওলানা মুফতি মোহাম্মদ মমতাজ আলী।</p>

<p>বদরপুর দরবার শরিফ জামে মসজিদের খতিব মাওলানা মোহাম্মদ শফিকুল গনি বলেন, ইসলামী শরিয়তের বিধান অনুযায়ী পৃথিবীর যেকোনো প্রান্তে পবিত্র শাওয়াল মাসের চাঁদ দেখা যাওয়ার নির্ভরযোগ্য ও গ্রহণযোগ্য সংবাদ পাওয়া গেলে সে অনুযায়ী ঈদ উদ্&zwnj;যাপন করা শরিয়তসম্মত।</p>

<p>এদিকে পটুয়াখালীর অতিরিক্ত পুলিশ সুপার (ক্রাইম অ্যান্ড অপস) মোহাম্মদ সাজেদুল ইসলাম সজল জানান, আগাম ঈদ উদ্&zwnj;যাপনকে কেন্দ্র করে সংশ্লিষ্ট এলাকায় নিরাপত্তা ব্যবস্থা জোরদার করা হয়েছে। পুলিশ শান্তিপূর্ণভাবে ঈদ উদ্&zwnj;যাপন নিশ্চিত করতে প্রস্তুত রয়েছে।</p>