<p>মালয়েশিয়াসহ বিভিন্ন দেশের শ্রমবাজার পুনরায় সচল করতে সরকার কাজ করছে জানিয়ে প্রবাসী কল্যাণ ও বৈদেশিক কর্মসংস্থান মন্ত্রী আরিফুল হক চৌধুরী বলেছেন, মালয়েশিয়া রুট দ্রুত সময়ের মধ্যে খোলার উদ্যোগ নেওয়া হয়েছে। শিগগিরই আমরা এ ব্যাপারে সুখবর দিতে পারবো।</p>

<p>রবিবার (১২ এপ্রিল) সিলেট জেলা প্রশাসক কার্যালয়ে আইনশৃঙ্খলা কমিটির বৈঠক শেষে সাংবাদিকদের তিনি এসব কথা বলেন।&nbsp;</p>

<p>বৈঠকে সিলেটের জেলা প্রশাসক মো. সারওয়ার আলমসহ প্রশাসনের ঊর্ধ্বতন কর্মকর্তা এবং স্থানীয় বিএনপির শীর্ষ নেতারা উপস্থিত ছিলেন।</p>

<p>আরিফুল হক চৌধুরী বলেন, &ldquo;শুধু মালয়েশিয়া নয়, সব দেশেই শ্রমবাজার নিয়ে কাজ শুরু করা হয়েছে, যাতে প্রবাসে কর্মসংস্থানের সুযোগ আরও বাড়ানো যায়।&rdquo;</p>

<p>মন্ত্রী আরো বলেন, &ldquo;সম্প্রতি যুদ্ধে যেসব প্রবাসী মারা গেছেন তাদের মরদেহ দেশে আনার ব্যবস্থা নেওয়া হচ্ছে। যাদের ভিসা সংক্রান্ত জটিলতা রয়েছে তা নিরসনে কাজ চলছে। বিভিন্ন দেশ ও কোম্পানির সঙ্গে কূটনৈতিক আলোচনার মাধ্যমে এসব সমস্যার সমাধানের চেষ্টা করা হচ্ছে।&rdquo; পাশাপাশি যারা নিরাপত্তাজনিত কারণে ফিরতে চাইছেন না, তাদের নিরাপত্তায় সংশ্লিষ্ট দেশের মিশনগুলো কাজ করছে বলে তিনি উল্লেখ করেন।</p>

<p>সম্প্রতি মালয়েশিয়া সফরকালে অনুষ্ঠিত বৈঠক অত্যন্ত ফলপ্রসূ হয়েছে জানিয়ে প্রবাসী কল্যাণমন্ত্রী বলেন, &ldquo;আলোচনায় বাংলাদেশের প্রধানমন্ত্রীকে মালয়েশিয়ার প্রধানমন্ত্রী ভাই হিসেবে সম্বোধন করেছেন।&rdquo;</p>

<p>এর আগে গত ৯ এপ্রিল মালয়েশিয়ার পুত্রজায়ায় দেশটির প্রধানমন্ত্রী দাতো সেরি আনোয়ার ইব্রাহিমের সঙ্গে সাক্ষাৎ করেন প্রবাসী কল্যাণ ও বৈদেশিক কর্মসংস্থান মন্ত্রী আরিফুল হক চৌধুরী। ওই বৈঠকে প্রধানমন্ত্রী তারেক রহমানের উপদেষ্টা মাহদী আমিন এবং মালয়েশিয়ায় নিযুক্ত বাংলাদেশের হাইকমিশনার উপস্থিত ছিলেন।</p>