<p>দেশব্যাপী হত্যা, ধর্ষণ, সন্ত্রাস ও বিরোধী দলীয় সমর্থকদের ওপর হামলার প্রতিবাদে বাগেরহাটে বিক্ষোভ মিছিল ও সমাবেশ করেছে বাংলাদেশ ইসলামী ছাত্রশিবির বাগেরহাট জেলা শাখা।</p>

<p>রবিবার (১৫ ফেব্রুয়ারি) দুপুরে জেলা প্রশাসক কার্যালয়ের সামনে থেকে বিক্ষোভ মিছিলটি শুরু হয়ে শহরের গুরুত্বপূর্ণ সড়ক প্রদক্ষিণ শেষে বাগেরহাট সার্কিট হাউজের সামনে গিয়ে শেষ হয়।</p>

<p>মিছিল পরবর্তী সংক্ষিপ্ত সমাবেশে সভাপতিত্ব করেন বাগেরহাট জেলা ছাত্রশিবিরের সভাপতি হাওলাদার মোরশেদ আলম। এ সময় উপস্থিত ছিলেন বরিশাল বিশ্ববিদ্যালয় ছাত্রশিবিরের সাবেক সভাপতি আমিনুল ইসলাম, ডাকসুর কমিটির সদস্য বেলাল হোসাইন, জেলা সাধারণ সম্পাদক আহমেদ আব্দুল্লাহ, দপ্তর সম্পাদক সোহেল রানা, অর্থ সম্পাদক আল মাহমুদসহ জেলা ও বিভিন্ন উপজেলা পর্যায়ের নেতাকর্মীরা।&nbsp;</p>

<p>সমাবেশে বক্তারা বলেন, ১২ তারিখের পর থেকে সারাদেশে হত্যা, ধর্ষণ, সন্ত্রাস ও রাজনৈতিক নেতাকর্মী ও সমর্থকদের উপর হামলার ঘটনা উদ্বেগজনক হারে বেড়েছে। এসব ঘটনার দ্রুত বিচার ও দোষীদের কঠোর শাস্তির দাবি জানান তারা। একই সঙ্গে বিরোধী দলীয় নেতাকর্মীদের ওপর হামলা-নির্যাতন বন্ধে প্রশাসনের কার্যকর ভূমিকা কামনা করেন।</p>

<p>বক্তারা হুঁশিয়ারি উচ্চারণ করে বলেন, অবিলম্বে সহিংসতা বন্ধ ও দোষীদের আইনের আওতায় আনা না হলে গণতান্ত্রিক কর্মসূচির মাধ্যমে আরও কঠোর আন্দোলন গড়ে তোলা হবে।</p>