<p>গাজীপুর সিটি কর্পোরেশনের তত্ত্বাবধায়ক প্রকৌশলী সুদীপ বসাক অতিরিক্ত প্রধান প্রকৌশলী হিসেবে পদোন্নতি পেয়েছেন। তাঁর এই পদোন্নতিকে পেশাগত দক্ষতা, সততা ও দায়িত্বনিষ্ঠার স্বীকৃতি হিসেবে দেখছেন সংশ্লিষ্টরা।</p>

<p>সিটি কর্পোরেশন সূত্রে জানা যায়, দীর্ঘদিন ধরে অবকাঠামো উন্নয়নসহ বিভিন্ন প্রকল্প বাস্তবায়নে গুরুত্বপূর্ণ ভূমিকা পালন করে আসছেন তিনি। তাঁর তত্ত্বাবধানে বেশ কয়েকটি উন্নয়নমূলক কাজ সফলভাবে সম্পন্ন হয়েছে, যা নগরবাসীর প্রশংসা কুড়িয়েছে।</p>

<p>পদোন্নতির পর অনুভূতি ব্যক্ত করে সুদীপ বসাক বলেন, তিনি এই অর্জনের জন্য সৃষ্টিকর্তার প্রতি কৃতজ্ঞ। পাশাপাশি তিনি মাননীয় প্রধানমন্ত্রী, স্থানীয় সরকার বিভাগ, সব শুভানুধ্যায়ী, সিনিয়র কর্মকর্তা এবং গাজীপুর সিটি কর্পোরেশনের প্রশাসক শওকত হোসেন সরকার মহোদয়ের প্রতিও কৃতজ্ঞতা জানান।</p>

<p>তিনি আরও বলেন, &ldquo;এ দায়িত্ব আমার জন্য যেমন গর্বের, তেমনি বড় একটি চ্যালেঞ্জও। আমি সবার দোয়া ও সহযোগিতা কামনা করছি, যেন আমার ওপর অর্পিত দায়িত্ব যথাযথভাবে পালন করতে পারি।&rdquo;</p>

<p>নতুন দায়িত্বে তিনি চলমান উন্নয়ন প্রকল্প দ্রুত বাস্তবায়ন, নগর অবকাঠামোর মানোন্নয়ন এবং নাগরিক সেবার গুণগত মান বৃদ্ধিকে অগ্রাধিকার দেওয়ার কথা জানান।</p>

<p>জানা গেছে, সুদীপ বসাক ২০০৬ সালের ৯ জুলাই চট্টগ্রাম সিটি কর্পোরেশনের যান্ত্রিক শাখায় উপসহকারী প্রকৌশলী হিসেবে কর্মজীবন শুরু করেন। ২০০৯ সালের ২৬ নভেম্বর তাঁর চাকরি নিয়মিত হয়। সততা ও কর্মদক্ষতার মাধ্যমে ধাপে ধাপে পদোন্নতি পেয়ে তিনি তত্ত্বাবধায়ক প্রকৌশলী হন।</p>

<p>২০০৬ থেকে ২০২২ সাল পর্যন্ত চট্টগ্রাম সিটি কর্পোরেশনে দায়িত্ব পালনকালে তিনি সুনাম অর্জন করেন। পরবর্তীতে প্রশাসনিক প্রয়োজনে ২০২২ সালের ২৩ মার্চ গাজীপুর সিটি কর্পোরেশনের যান্ত্রিক বিভাগে তত্ত্বাবধায়ক প্রকৌশলী হিসেবে যোগদান করেন। এরপর পানি ও বিদ্যুৎ বিভাগের দায়িত্বও দক্ষতার সঙ্গে পালন করেন তিনি।</p>

<p>গাজীপুর সিটি কর্পোরেশনে প্রায় সাড়ে তিন বছরের কর্মজীবনে যান্ত্রিক, পানি ও বিদ্যুৎ বিভাগে শৃঙ্খলা ও জবাবদিহিতা প্রতিষ্ঠায় তাঁর ভূমিকা প্রশংসিত হয়েছে।</p>

<p>সুধীজনেরা মনে করছেন, সততা ও নিষ্ঠার সঙ্গে জনগণের সেবা করে যাওয়া এমন একজন কর্মকর্তার এই পদোন্নতি যথার্থ স্বীকৃতি। নতুন দায়িত্বের মাধ্যমে তাঁর পেশাগত জীবনের একটি নতুন দিগন্ত উন্মোচিত হলো বলে সংশ্লিষ্টরা মনে করছেন।</p>