<p>নারীদের নিয়ে কুরুচিপূর্ণ মন্তব্যের অভিযোগে কুষ্টিয়া-৩ আসনের সংসদ সদস্য আমীর হামজার বিচার দাবিতে ফরিদপুরে মানববন্ধন করেছে জাতীয়তাবাদী মহিলা দল।</p>

<p>মঙ্গলবার (৭ এপ্রিল) সকাল ১১টার দিকে ফরিদপুর প্রেসক্লাবের সামনে জেলা মহিলা দলের উদ্যোগে এ মানববন্ধন অনুষ্ঠিত হয়।</p>

<p>জেলা মহিলা দলের সভাপতি নাজনীন রহমানের সভাপতিত্বে কর্মসূচিতে বক্তব্য দেন সিনিয়র সহ-সভাপতি বিলকিস ইসলাম, সাধারণ সম্পাদক নাসরিন আলম, মহানগর মহিলা দলের সভাপতি রোকসানা পারভিন পাপিয়া, সাধারণ সম্পাদক শিউলি আক্তার, যুগ্ম সাধারণ সম্পাদক মুক্তা আক্তার ও কোতোয়ালি থানা মহিলা দলের সভাপতি সেলিনা আজিজ সহ অন্যান্য নারী নেত্রীবৃন্দ। এ সময় আরও উপস্থিত ছিলেন শাহানাজ সুলতানা, খাদিজা খন্দকার রলি এবং গেরদা ইউনিয়নের সাধারণ সম্পাদক তানজিলা আক্তার দিবা সহ অনেকে।</p>

<p>মানববন্ধনে বক্তারা অভিযোগ করেন, আমীর হামজা বিভিন্ন ওয়াজ মাহফিলে নারীদের নিয়ে আপত্তিকর ও অবমাননাকর মন্তব্য করে আসছেন। তারা বলেন, ফরিদপুর-৩ আসনের সংসদ সদস্য চৌধুরী নায়াব ইউসুফকে নিয়েও বিরূপ মন্তব্য করা হয়েছে, যা নিন্দনীয়।</p>

<p>বক্তারা এসব ঘটনার তীব্র প্রতিবাদ জানিয়ে আমীর হামজার দৃষ্টান্তমূলক শাস্তি দাবি করেন। মানববন্ধনে অংশগ্রহণকারীদের একাংশ ক্ষোভ প্রকাশ করে তার বিরুদ্ধে কঠোর শাস্তির পাশাপাশি &lsquo;জিহবা কেটে দেওয়ার&rsquo; দাবিও জানান।</p>

<p>তারা আরও বলেন, ভবিষ্যতে যেন কোনো ব্যক্তি নারীদের নিয়ে কটূক্তি করতে না পারে, সে জন্য সংশ্লিষ্ট কর্তৃপক্ষকে কার্যকর ব্যবস্থা নিতে হবে।</p>