<p>ব্রাহ্মণবাড়িয়ায় সড়ক পরিবহন আইন বাস্তবায়নে বাংলাদেশ সড়ক পরিবহন কর্তৃপক্ষ (বিআরটিএ) ভ্রাম্যমাণ আদালতের অভিযানে তিনটি মোটরসাইকেল জব্দ এবং দুইজন চালককে জরিমানা করা হয়।</p>

<p>বুধবার (১১ মার্চ) বিকেলে ব্রাহ্মণবাড়িয়া পুলিশ সুপারের কার্যালয়ের সামনে এ অভিযান পরিচালনা করা হয়।</p>

<p>বিআরটিএ ব্রাহ্মণবাড়িয়ার সহকারী পরিচালক মো. মামুনুর রশিদের নেতৃত্বে পরিচালিত এ অভিযানে বিভিন্ন কাগজপত্র যাচাই করা হয়। এ সময় বৈধ কাগজপত্র না থাকায় তিনটি মোটর সাইকেল জব্দ করা হয়। এছাড়া দুইটি মোটর সাইকেলকে সতর্কতামূলকভাবে মোট ৩ হাজার টাকা জরিমানা করা হয়েছে।</p>

<p>ভ্রাম্যমাণ আদালত পরিচালনা করেন ব্রাহ্মণবাড়িয়ার এক্সিকিউটিভ ম্যাজিস্ট্রেট প্রিন্স সরকার।</p>

<p>অভিযান চলাকালে সড়কে চলাচলকারী মোটরসাইকেল চালকদের লাইসেন্স, রেজিস্ট্রেশন ও অন্যান্য প্রয়োজনীয় কাগজপত্র যাচাই করা হয়। এ ধরনের অভিযান সড়কে শৃঙ্খলা ফিরিয়ে আনতে এবং আইন মেনে চলতে চালকদের সচেতন করতে নিয়মিতভাবে পরিচালনা করা হবে বলে সংশ্লিষ্টরা জানিয়েছেন।&nbsp;</p>

<p>ব্রাহ্মণবাড়িয়া বিআরটিএ&rsquo;র দায়িত্বপ্রাপ্ত কর্মকর্তা মোহাম্মদ মামুনুর রশিদ বলেন, আমাদের এই অভিযান অব্যাহত থাকবে।</p>