<p>ইনকিলাব মঞ্চের আহ্বায়ক শরীফ ওসমান বিন হাদি হত্যা মামলার প্রধান আসামি ফয়সাল করিম মাসুদ ওরফে রাহুল ওরফে দাউদকে অস্ত্র আইনের মামলায় ১০ বছরের সশ্রম কারাদণ্ড দিয়েছেন আদালত।</p>

<p>বৃহস্পতিবার (৯ এপ্রিল) ঢাকার অতিরিক্ত মহানগর দায়রা জজ মাহমুদুল মোহসীন এ মামলার রায় ঘোষণা করেন।</p>

<p>আদালতের বেঞ্চ সহকারী ঈসমাইল হোসেন জানান, আসামি পলাতক থাকায় তার বিরুদ্ধে সাজা পরোয়ানাসহ গ্রেপ্তারি পরোয়ানা জারি করা হয়েছে।</p>

<p>এ মামলা দায়ের করা হয় আওয়ামী লীগের সরকার পতানের পর ঢাকার আদাবর থেকে অস্ত্র উদ্ধারের ঘটনায়।</p>

<p>মামলায় বলা হয়, ২০২৪ সালের ৭ নভেম্বর আদাবরের বায়তুল আমান হাউজিং সোসাইটির একটি ফ্ল্যাটে অভিযান চালায় র&zwnj;্যাব-২। পালানোর চেষ্টার সময় ধরা পড়েন ফয়সাল করিম।</p>

<p>পরে তার বাসায় তল্লাশি চালিয়ে চার রাউন্ড গুলিসহ বিদেশি পিস্তল উদ্ধার করে র&zwnj;্যাব। পরদিন আদাবর থানায় ফয়সাল করিমের বিরুদ্ধে অস্ত্র আইনে মামলা করেন র&zwnj;্যাবের হাবিলদার মশিউর রহমান।</p>

<p>এজাহারে বলা হয়, ফয়সাল করিম এলাকার &lsquo;চিহ্নিত অস্ত্রধারী সন্ত্রাসী, চাঁদাবাজ এবং মাদক কেনাবেচার হোতা&rsquo;। তিনি দীর্ঘদিন ধরে &lsquo;সংঘবদ্ধভাবে চাঁদাবাজি, খুন-জখম এবং জমি দখলসহ সন্ত্রাসী কার্যক্রমের&rsquo; নেতৃত্ব দিয়ে আসছেন। &lsquo;অপরাধ সংঘটনের জন্য&rsquo; অবৈধ আগ্নেয়াস্ত্র নিজের কাছে রেখেছিলেন।</p>

<p>মামলাটি তদন্ত করে গত বছরের ২৮ মার্চ ফয়সাল করিমের বিরুদ্ধে অভিযোগপত্র দেন আদাবর থানার এসআই জাহিদ হাসান। মামলার বিচার চলাকালে ১৪ জনের মধ্যে ১৩ জনের সাক্ষ্য শোনে আদালত।</p>

<p>গত বছরের ১৭ নভেম্বর পর্যন্ত ফয়সাল করিম এ মামলায় জামিনে ছিলেন। ১২ ডিসেম্বর রাজধানীর বিজয়নগর পানির ট্যাংকির সামনে ঢাকা-৮ আসনের সম্ভাব্য প্রার্থী ওসমান হাদি গুলিবিদ্ধি হলে আলোচনায় আসে ফয়সালের নাম।</p>

<p>ওই ঘটনার একটি সিসিটিভি ভিডিওর ভিত্তিতে পুলিশের পক্ষ থেকে বলা হয়, অটোরিকশায় থাকা হাদিকে মোটরসাইকেল থেকে গুলি করেন ফয়সাল। মামলায় তাকেই প্রধান আসামি করা হয়।</p>

<p>সিঙ্গাপুরে চিকিৎসাধীন অবস্থায় ১৯ ডিসেম্বর মারা যান হাদি। ততদিনে ফয়সালের দেশ ছাড়ার খবর এসেছে সংবাদমাধ্যমে।</p>

<p>শেষ পর্যন্ত এ বছর মার্চে ফয়সালকে পশ্চিমবঙ্গের বনগাঁ সীমান্ত থেকে গ্রেপ্তারের তথ্য জানায় সে দেশের পুলিশ। এর মধ্যে তার বিরুদ্ধে ঢাকার আদালতে অস্ত্র মামলার শুনানি গতি পায়।</p>

<p>গত রোববার যুক্তিতর্ক উপস্থাপন শেষে মামলাটি রায়ের পর্যায়ে আসে।</p>