<p>বিএনপির স্থায়ী কমিটির সদস্য সালাহউদ্দিন আহমদ জানিয়েছেন, শোকের শক্তি রূপান্তরিত হবে জাতি গঠন ও রাষ্ট্র পুনর্গঠনের কাজে। তিনি বলেন, &lsquo;এই শক্তি কেবল নির্বাচনী স্বার্থে নয়, বরং গণতন্ত্র পুনরুদ্ধার ও রাষ্ট্র পুনর্গঠনের জন্য কাজে লাগানো হবে।&rsquo;</p>

<p>সোমবার (৫ জানুয়ারি) বিকেলে কক্সবাজারের চকরিয়া উপজেলার সাহারবিল ইউনিয়নের রামপুর মিছবাহুল মাদ্রাসায় বিএনপি আয়োজিত সাবেক প্রধানমন্ত্রী বেগম খালেদা জিয়ার আত্মার মাগফিরাত কামনায় খতমে কোরআন ও দোয়া মাহফিল অনুষ্ঠানে প্রধান অতিথির বক্তব্যে তিনি এসব কথা বলেন।</p>

<p>সালাহউদ্দিন আহমদ বলেন, &lsquo;এই জাতিকে জানতে হবে&mdash;গণতান্ত্রিক অধিকার আদায়ের জন্য ত্যাগ স্বীকার করতে হয়। এই জাতি কখনো করদ রাজ্য হওয়ার জন্য সৃষ্টি হয়নি।&rsquo;</p>

<p>তিনি আরো বলেন, &lsquo;শহীদ রাষ্ট্রপতি জিয়াউর রহমান স্বাধীনতার ঘোষণা দিয়েছিলেন, স্বাধীনতার জন্য যুদ্ধ করেছিলেন এবং লাখো শহীদের রক্তের বিনিময়ে বাংলাদেশ স্বাধীন হয়েছে। পরে যখন স্বাধীনতা ও গণতন্ত্র হুমকির মুখে পড়ে, তখন সিপাহি-জনতার অভ্যুত্থানের মাধ্যমে তিনি আবারও দেশের স্বাধীনতা ও গণতন্ত্র রক্ষা করেন।&rsquo;</p>

<p>আওয়ামী লীগ বাকশাল প্রতিষ্ঠার মাধ্যমে দেশে একদলীয় শাসনব্যবস্থা কায়েম করেছিল উল্লেখ করে সালাহউদ্দিন আহমদ বলেন, &lsquo;শহীদ জিয়াউর রহমান সেই বাকশাল বিলুপ্ত করে বহুদলীয় গণতন্ত্রের চর্চা শুরু করেন এবং জনগণের রাজনৈতিক অধিকার ফিরিয়ে দেন।&rsquo;</p>

<p>তিনি আরো বলেন, সংবিধানে দেশের সংখ্যাগরিষ্ঠ মানুষের ধর্মীয় অনুভূতির প্রতি সম্মান জানিয়ে &lsquo;বিসমিল্লাহির রাহমানির রাহিম&rsquo; সংযুক্ত করা হয়েছিল এবং মহান আল্লাহর ওপর আস্থা ও বিশ্বাসকে রাষ্ট্র পরিচালনার অন্যতম মূলনীতি হিসেবে অন্তর্ভুক্ত করা হয়। তিনি অভিযোগ করেন পরবর্তীতে শেখ হাসিনার সরকার সংবিধান থেকে এই বিষয়টি বাতিল করে দেয়।</p>

<p>সালাহউদ্দিন আহমদ বলেন, &lsquo;দেশনেত্রী বেগম খালেদা জিয়া আজ শারীরিকভাবে আমাদের মাঝে না থাকলেও, তিনি এদেশের মানুষের হৃদয়ে চিরঞ্জীব হয়ে আছেন।&rsquo;</p>

<p>তিনি বলেন, &lsquo;তার ইন্তেকালের পর দেশের আপামর জনগণসহ সারা বিশ্বের গণতন্ত্রকামী মানুষের হৃদয়ে তিনি স্থান করে নিয়েছেন। নির্যাতিত ও নিপীড়িত মানুষের দোয়া তিনি পেয়েছেন।&rsquo;</p>

<p>বিএনপির এই নেতা আরো বলেন, ইতিহাসের অন্যতম বৃহৎ জানাজা তার ভাগ্যে জুটেছে, যা প্রমাণ করে তিনি কতটা জনপ্রিয় ছিলেন। সাধারণ মানুষ বিশ্বাস, আস্থা ও নৈতিকতার ভিত্তিতেই রাজনীতিবিদদের মূল্যায়ন করে।</p>