<p>ভোলার চরফ্যাশনে ২০২৫-২৬ অর্থবছরের খরিপ-১ মৌসুমে আউশ ধানের আবাদ বাড়াতে ক্ষুদ্র ও প্রান্তিক কৃষকদের মাঝে বিনামূল্যে বীজ ও রাসায়নিক সার বিতরণ শুরু হয়েছে। সরকারি প্রণোদনা কর্মসূচির আওতায় উপজেলার ১৩ হাজার কৃষক এ সহায়তা পাচ্ছেন।</p>

<p>সোমবার (২০ এপ্রিল) সকালে উপজেলা পরিষদ মিলনায়তনে আয়োজিত অনুষ্ঠানের মাধ্যমে কর্মসূচির উদ্বোধন করেন উপজেলা নির্বাহী কর্মকর্তা রুমানা আফরোজ। উপজেলা কৃষি সম্প্রসারণ অধিদপ্তরের উদ্যোগে এই কার্যক্রম বাস্তবায়ন করা হচ্ছে।</p>

<p>অনুষ্ঠানে স্বাগত বক্তব্যে উপজেলা কৃষি কর্মকর্তা কৃষিবিদ নাজমুল হুদা জানান, আউশ ধানের উৎপাদন বৃদ্ধি ও কৃষকদের চাষে উৎসাহিত করতেই এই প্রণোদনা দেওয়া হচ্ছে। প্রতিটি কৃষককে ৫ কেজি আউশ ধানের বীজ, ১০ কেজি ডিএপি এবং ১০ কেজি এমওপি সার সরবরাহ করা হয়েছে।</p>

<p>তিনি বলেন, সরকারের এই সহায়তা কৃষকদের উৎপাদন ব্যয় কমাতে সহায়ক হবে এবং সামগ্রিক কৃষি উৎপাদন বাড়াতে ইতিবাচক ভূমিকা রাখবে।</p>

<p>স্থানীয় কৃষকরা জানান, সময়মতো বীজ ও সার পাওয়ায় তারা আউশ চাষে আগ্রহী হচ্ছেন এবং ভালো ফলনের আশা করছেন।</p>

<p>কৃষি বিভাগ সূত্রে জানা গেছে, উপজেলার দূরবর্তী ইউনিয়নগুলোতেও পর্যায়ক্রমে সংশ্লিষ্ট ইউনিয়ন পরিষদের মাধ্যমে বীজ ও সার বিতরণ করা হবে। পাশাপাশি মাঠ পর্যায়ে উপসহকারী কৃষি কর্মকর্তারা কৃষকদের প্রয়োজনীয় পরামর্শ ও প্রযুক্তিগত সহায়তা দেবেন।</p>

<p>সংশ্লিষ্ট কর্মকর্তারা মনে করছেন, প্রান্তিক কৃষকদের পাশে দাঁড়িয়ে কৃষি উৎপাদন বাড়াতে সরকারের এই উদ্যোগ গুরুত্বপূর্ণ ভূমিকা রাখবে।</p>

<p>অনুষ্ঠানে চরফ্যাশন প্রেসক্লাবের সাধারণ সম্পাদক কামলা গোলদার, উপজেলা সিনিয়র মৎস্য কর্মকর্তা জয়ন্ত কুমার অপু, উদ্ভিদ সংরক্ষণ কর্মকর্তা সানাউল্লাহ আজমসহ স্থানীয় গণমাধ্যমকর্মী ও বিভিন্ন ইউনিয়নের কৃষকরা উপস্থিত ছিলেন।</p>