<p>জগন্নাথ বিশ্ববিদ্যালয় কেন্দ্রীয় শিক্ষার্থী সংসদ (জকসু) নির্বাচনের ভোট গণনা টেকনিক্যাল কারণে সাময়িকভাবে স্থগিত করা হয়েছে।</p>

<p>মঙ্গলবার (৬ জানুয়ারি) রাত ৯টা ২০ মিনিটে ভোট গণনা স্থগিত করেন নির্বাচন কমিশনার ড. আনিসুর রহমান।&nbsp;</p>

<p>তিনি বলেন, &lsquo;ভোট গণনার জন্য আমরা দুটি কোম্পানি থেকে মোট ছয়টি মেশিন নিয়ে এসেছি। তবে কিছুক্ষণ ধরে টেকনিক্যাল সমস্যার কারণে এ মুহূর্তে ভোট গণনা স্থগিত করা হয়েছে।&rsquo;</p>

<p>নির্বাচন কমিশন ও বিশ্ববিদ্যালয় সূত্রে জানা যায়, প্রথমে নির্বাচন কমিশন একই কোম্পানি থেকে তিন সেট (৯টি) ওএমআর মেশিন ভাড়া করে। কিন্তু ছাত্রদল সমর্থিত প্যানেল ও শিক্ষক সমিতির সভাপতি অধ্যাপক ড. রইস উদ্দিনের চাপের মুখে কমিশন তিন সেটের পরিবর্তে দুই সেট মেশিন নিতে বাধ্য হয়। এই দুই সেটের মধ্যে এক সেট ছাত্রদলের পছন্দের একটি কোম্পানি থেকে ভাড়া করা হয়। এ কাজে রইস উদ্দিনকে প্রত্যক্ষভাবে সহায়তা করে বিশ্ববিদ্যালয়ের আইটি পরিচালক ও শিক্ষক সমিতির কোষাধ্যক্ষ অধ্যাপক ড. নাসির উদ্দিন।</p>

<p>এ বিষয়ে জাতীয় ছাত্রশক্তি সমর্থিত প্যানেলের এজিএস পদপ্রার্থী শাহিন মিয়া বলেন, &lsquo;আমরা এখনো আমাদের পূর্বের সিদ্ধান্তে অটুট। ভোট অবশ্যই মেশিনের মাধ্যমেই গণনা করতে হবে। পাশাপাশি কোন কোন কোম্পানি থেকে মেশিন ভাড়া করা হয়েছে সে বিষয়ে কমিশনকে বিস্তারিত জানাতে হবে।&rsquo;</p>

<p>সমাজবিজ্ঞান বিভাগের শিক্ষার্থী জুনায়েদ মাহমুদ বলেন, &lsquo;আমরা শুনছি ভোট গণনার জন্য নাকি দুটি কোম্পানি থেকে মেশিন ভাড়া করা হয়েছে। এখন প্রশ্ন হলো এই মেশিনগুলো কোন কোন কোম্পানি থেকে আনা হয়েছে। আরও শুনছি, এই দুই সেটের মধ্যে একটি সেট ছাত্রদলের পছন্দের কোম্পানি থেকে ভাড়া করা হয়েছে। কমিশনকে স্পষ্টভাবে জানাতে হবে কোন কোন কোম্পানি থেকে মেশিন ভাড়া করা হয়েছে এবং এর পেছনে ছাত্রদলের কোনো সংযোগ রয়েছে কি না।&rsquo;</p>

<p>এ বিষয়ে শিক্ষক সমিতির সভাপতি অধ্যাপক ড. রইস উদ্দিনকে একাধিকবার মুঠোফোনে যোগাযোগ করলে তিনি ফোন রিসিভ করেননি।</p>