<p>দেশজুড়ে জেঁকে বসেছে তীব্র শীত। রাজধানীসহ উত্তরাঞ্চলে ঘন কুয়াশা ও কনকনে হিমেল বাতাসে জনজীবন বিপর্যস্ত হয়ে পড়েছে। আবহাওয়ার এই পরিবর্তনের প্রভাবে ঘরে ঘরে বাড়ছে সর্দি-কাশি, জ্বর ও শ্বাসকষ্টসহ শীতকালীন নানা রোগ। সবচেয়ে বেশি ঝুঁকিতে রয়েছে শিশু ও বয়স্করা।</p>

<p>চিকিৎসকরা বলছেন, শীতকালীন রোগ থেকে বাঁচতে সচেতনতার বিকল্প নেই। এ সময় শরীর সুস্থ রাখতে কিছু বিষয় মেনে চলা অত্যন্ত জরুরি।</p>

<p>শীতের দিনে বাইরে বের হলে অবশ্যই উষ্ণ পোশাক পরতে হবে। বিশেষ করে কান ও গলা ভালোভাবে ঢেকে রাখতে হবে। পাশাপাশি পান করা, গোসল কিংবা হাত-মুখ ধোয়ার ক্ষেত্রে কুসুম গরম পানি ব্যবহার করলে শরীর উষ্ণ থাকে এবং ঠান্ডাজনিত সমস্যা কমে।</p>

<p>খাদ্যাভ্যাসেও আনতে হবে পরিবর্তন। রোগ প্রতিরোধ ক্ষমতা বাড়াতে নিয়মিত শাকসবজি ও ভিটামিন&ndash;সি সমৃদ্ধ ফলমূল যেমন কমলা, মাল্টা ও লেবু খাওয়ার পরামর্শ দিচ্ছেন বিশেষজ্ঞরা। গলাব্যথা ও খুসখুসে কাশিতে তুলসী পাতা ও আদা চা উপকারী বলে জানিয়েছেন চিকিৎসকরা।</p>

<p>শীতকালে বাতাসে আর্দ্রতা কমে যাওয়ায় ত্বক দ্রুত শুষ্ক হয়ে পড়ে। তাই ত্বকের সুরক্ষায় নিয়মিত লোশন, গ্লিসারিন বা ময়েশ্চারাইজার ব্যবহার করা প্রয়োজন। এ ছাড়া ধুলাবালি থেকে সুরক্ষার জন্য বাইরে বের হলে মাস্ক ব্যবহার করতে হবে, বিশেষ করে যাঁদের অ্যাজমা বা শ্বাসকষ্টের সমস্যা রয়েছে।</p>

<p>বিশেষজ্ঞরা আরও সতর্ক করেছেন, জ্বর বা কাশি যদি দীর্ঘদিন স্থায়ী হয়, তবে দেরি না করে দ্রুত চিকিৎসকের শরণাপন্ন হওয়া উচিত। নিয়মিত ব্যায়াম ও পুষ্টিকর খাবার গ্রহণ করলে শীতকালীন রোগবালাই থেকে সহজেই দূরে থাকা সম্ভব।</p>