<p>ক্রমেই আলো নিভতে থাকা এক বিপন্ন সময়ে তিনি আমাদের মাঝে আছেন&mdash;পৃথিবীর ধুলো, আলো, বাতাস ও ঘ্রাণের ঐশ্বর্যে বেঁচে আছেন। এ-উপস্থিতি নিছক একজন স্রষ্টার জীবিত থাকা নয়; এটি আমাদের সাংস্কৃতিক ধারাবাহিকতার এক উজ্জ্বল নিশ্চয়তা। তাঁর জন্মদিনে তাই শুভেচ্ছা জানানো মানে কেবল একজন মানুষকে অভিনন্দন জানানো নয়&mdash;বাংলা গানের দীর্ঘ ইতিহাসের এক দীপ্ত অধ্যায়কে ধারণ করা।</p>

<p>মোহাম্মদ রফিকউজ্জামান নামটি উচ্চারিত হলেই শব্দের আড়াল থেকে ভেসে ওঠে সময়ের মৃদু অথচ স্থায়ী ধ্বনি। ১৯৬৫ সাল থেকে বাংলাদেশ বেতারে নিয়মিত গীতিকার হিসেবে তাঁর যাত্রা শুরু&mdash;তখনো নবজাতক বাংলাদেশ রাষ্ট্রের সাংস্কৃতিক সুরভি সম্পূর্ণ বিকশিত হয়নি। সেই অমসৃণ সময় থেকে আজ পর্যন্ত প্রায় ছয় দশকেরও বেশি পথচলায় তিনি লিখেছেন প্রায় দুই হাজারের কাছাকাছি গান। ১৯৭৩ সাল থেকে চলচ্চিত্রে তাঁর সক্রিয় পদচারণা&mdash;শতাধিক চলচ্চিত্রে গান; নব্বইটিরও বেশি ছবিতে কাহিনি, চিত্রনাট্য ও সংলাপ। ১৯৬১ থেকে ১৯৮৭&mdash;এই দীর্ঘ পর্বে মঞ্চ, বেতার ও টেলিভিশনের জন্য শতাধিক নাটক লিখেছেন ও অভিনয় করেছেন। শব্দ, দৃশ্য ও অভিনয়ের এই ত্রিবেণী স্রোতে তিনি নিজেকে নির্মাণ করেছেন পূর্ণাঙ্গ চলচ্চিত্র-মানুষ হিসেবে।</p>

<p>সীমান্ত পেরিয়ে কলকাতার সিনেমায় একাধারে কাহিনি, সংলাপ, চিত্রনাট্য ও গান রচনার যে বিরল কৃতিত্ব তিনি অর্জন করেছেন&mdash;তা বাংলা চলচ্চিত্রভুবনে প্রায় একক। এদিক থেকে তিনি আমাদের চলচ্চিত্র-ঐতিহ্যের এমন এক নির্মাতা, যাঁর ভেতরে গীতিকার, কাহিনিকার ও নাট্যকার একইসঙ্গে সহাবস্থান করেছেন&mdash;যেমনটি আমরা উপমহাদেশে সচরাচর দেখি না। তাঁর এই বহুমাত্রিকতা মনে করিয়ে দেয় শৈলেন রায় বা পণ্ডিত নরেন্দ্র শর্মার মতো ভারতীয় গীতিকবিদের, আবার বিশ্বসিনেমায় লিওনার্দো বেনার্ডো বার্থোলুচি বা ফেদেরিকো ফেলিনির মতো নির্মাতাদের&mdash;যাঁরা শব্দ, দৃশ্য ও ভাবনাকে একত্রে বুনেছেন এক অবিচ্ছিন্ন শিল্পভাষ্যে।</p>

<p>তাঁর কলমে সৃষ্টি হওয়া গানগুলো কেবল জনপ্রিয় নয়; এগুলো বাঙালির আবেগ-সংস্কৃতির স্বরলিপি&mdash;<br />
&lsquo;আমাদের দেশটা স্বপ্নপুরী&rsquo;, &lsquo;সেই রেললাইনের ধারে মেঠোপথটার পাড়ে&rsquo;, &lsquo;ভালোবাসা যত বড় জীবন তত বড় নয়&rsquo;, &lsquo;আজ বড় সুখে দুটি চোখে জল এসে যায়&rsquo;, &lsquo;দুঃখ আমার বাসর রাতের পালঙ্ক&rsquo;, &lsquo;রিটার্ন টিকিট হাতে লইয়া আইসাছি এই দুনিয়ায়&rsquo;, &lsquo;আমি বধূ সেজে থাকবো তুমি পালকি নিয়ে এসো&rsquo;, &lsquo;পদ্ম পাতার পানি নয় দিন যাপনের গ্লানি নয়&rsquo;, &lsquo;নদী চায় চলতে তারা চায় জ্বলতে&rsquo;, &lsquo;বন্ধু হতে চেয়ে তোমার শত্রু বলে গণ্য হলাম&rsquo;, &lsquo;এই রাত ডাকে ওই চাঁদ ডাকে&rsquo;, &lsquo;তুমি আমার মনের মানুষ মনেরই ভিতর&rsquo;, &lsquo;এত সুখ সইবো কেমন করে&rsquo;, &lsquo;ঘরটা যদি সুখের হয় তারে জানি স্বর্গ কয়&rsquo;, &lsquo;কি যাদু করেছো বলো না&rsquo;, &lsquo;আমার নেই রাজত্ব নেইরে প্রজা&rsquo;&mdash;এইসব পঙ্&zwnj;ক্তি শুধু সুরের অলঙ্কার নয়; এগুলো জীবনদর্শনের গভীর প্রতিধ্বনি। তাঁর গানে প্রেম কখনো বিষাদময়, কখনো উল্লাসী; কখনো দেশাত্মবোধ, কখনো ব্যক্তিগত আত্মসমর্পণ। এদিক থেকে তিনি আমাদের আধুনিক গানের ধারায় রবীন্দ্র-পরবর্তী এক স্বতন্ত্র সেতুবন্ধন&mdash;লোকঋতু, নাগরিক চেতনা ও চলচ্চিত্র-নন্দনের মিলনস্থল।</p>

<p>রুনা লায়লা, সাবিনা ইয়াসমিন, অ্যান্ড্রু কিশোর, সৈয়দ আব্দুল হাদী, মাহমুদুন নবী, আব্দুল জব্বার, সুবীর নন্দী, সামিনা চৌধুরী&mdash;বাংলাদেশের সঙ্গীতের স্বর্ণযুগের শিল্পীরা তাঁর গানে কণ্ঠ দিয়ে নিজেদের জনপ্রিয়তার স্বর্ণাক্ষর রচনা করেছেন। এক অর্থে, তাঁদের কণ্ঠে তাঁর শব্দই রক্তস্রোতের মতো প্রবাহিত হয়েছে&mdash;যেমন সাহির লুধিয়ানভির গান মোহাম্মদ রফি বা লতা মঙ্গেশকরের কণ্ঠে অমর হয়ে আছে; যেমন লিওনার্দ কোহেনের শব্দ অন্যের কণ্ঠে নতুন জন্ম পেয়েছে।</p>

<p>চলচ্চিত্রে তাঁর কৃতিত্বও সমান উজ্জ্বল। &lsquo;দেবদাস&rsquo;, &lsquo;ঘর সংসার&rsquo;, &lsquo;সৎ ভাই&rsquo;, &lsquo;কাজললতা&rsquo;, &lsquo;বিরাজ বউ&rsquo;, &lsquo;শুভদা&rsquo;, &lsquo;সহযাত্রী&rsquo;, &lsquo;ছেলেকার&rsquo;, &lsquo;জন্মদাতা&rsquo;, &lsquo;চরম আঘাত&rsquo;, &lsquo;না বলো না&rsquo;, &lsquo;মরণের পরে&rsquo;&mdash;এইসব চলচ্চিত্রের চিত্রনাট্য ও গীতরচনা বাংলা সিনেমার ইতিহাসে উজ্জ্বল অধ্যায়। ২০০৮ সালে &lsquo;মেঘের কোলে রোদ&rsquo; ছবির জন্য শ্রেষ্ঠ কাহিনীকার হিসেবে জাতীয় চলচ্চিত্র পুরস্কার তাঁর বহুমাত্রিকতার আরেক স্বীকৃতি।</p>

<p>তাঁর প্রাপ্ত সম্মাননাসমূহও বাংলা সংস্কৃতির ইতিহাসে তাৎপর্যপূর্ণ দলিল। সর্বোচ্চ রাষ্ট্রীয় স্বীকৃতি স্বাধীনতা পুরস্কার, ২০২৪&mdash;জাতির পক্ষ থেকে তাঁর দীর্ঘ সৃজনযাত্রার প্রতি গভীর কৃতজ্ঞতা। এর আগে তিনি অর্জন করেছেন জাতীয় চলচ্চিত্র পুরস্কার&mdash;১৯৮৪ সালে &lsquo;চন্দ্রনাথ&rsquo;, ১৯৮৬ সালে &lsquo;শুভদা&rsquo; চলচ্চিত্রের জন্য শ্রেষ্ঠ গীতিকার হিসেবে; ২০০৮ সালে &lsquo;মেঘের কোলে রোদ&rsquo; ছবির জন্য শ্রেষ্ঠ কাহিনীকার হিসেবে। এছাড়া বাংলাদেশ চলচ্চিত্র সাংবাদিক সমিতি (বাচসাস) পুরস্কার, ১৯৮২, চ্যানেল আই পুরস্কার, ২০০৩, স্ট্যান্ডার্ড চার্টার্ড&ndash;দ্য ডেইলি স্টার &lsquo;জীবনের জয়গান&rsquo; উৎসব আজীবন সম্মাননা, ২০১০, এবং বাংলাদেশ ফিল্মক্লাব পুরস্কার&mdash;এই দীর্ঘ তালিকা কেবল অর্জনের পরিসংখ্যান নয়; এগুলো এক অনবদ্য সৃজনযাত্রার ঐতিহাসিক স্বাক্ষর।</p>

<p>১৯৯৩ সালে স্বেচ্ছায় অবসর নিয়ে তিনি নিজস্ব লেখালেখিতে আত্মনিয়োগ করেন&mdash;প্রাতিষ্ঠানিক ব্যস্ততা থেকে সরে এসে সম্পূর্ণভাবে শিল্পের কাছে আত্মসমর্পণ। এ যেন জীবনের দ্বিতীয় পর্বে নিজেকে আরও গভীরতর নির্মাণ।</p>

<p>একটি ব্যক্তিগত স্মৃতি এখানে অনিবার্য। শ্রীপুর উপজেলা অডিটরিয়ামে শ্রীপুর সাহিত্য পরিষদ পুরস্কার ২০১৬ অনুষ্ঠানের এক ফাঁকে শিক্ষাবিদ ও সমাজবিপ্লবী অধ্যক্ষ ইকবাল সিদ্দিকী বলেছিলেন&mdash;মোহাম্মদ রফিকউজ্জামান ও কবি, গণমুখ সম্পাদক-প্রকাশক আমজাদ হোসাইনের চেহারায় বিস্ময়কর সাদৃশ্য আছে। তাঁর প্রস্তাবে তোলা সেই ছবিটি আজ স্মৃতির এক মূল্যবান দলিল। শ্রীপুর সাহিত্য পরিষদের সভাপতি ও অগ্রজপ্রতিম বন্ধু রানা মাসুদ সম্প্রতি সেই মুহূর্ত স্মরণ করিয়ে দিয়েছেন। হায়, জনাব ইকবাল সিদ্দিকী আজ পরলোকগত। মহান আল্লাহ তাঁকে জান্নাতুল ফেরদৌসের মেহমান হিসেবে কবুল করুন।</p>

<p>আজ, ১১.০২.২০২৬&mdash;এই দিনে আমরা যখন তাঁর জন্মদিন উদ্&zwnj;যাপন করছি, তখন আসলে উদ্&zwnj;যাপন করছি বাংলা গানের এক অবিনাশী উত্তরাধিকারকে। তিনি আমাদের সাহস দেন&mdash;অন্ধকারের বিরুদ্ধে আলোর, ক্ষয়ের বিরুদ্ধে সৃষ্টির, ভাঙনের বিরুদ্ধে নির্মাণের। তাঁর কলম এখনো টানটান ধনুকের মতো&mdash;নান্দনিক, শাণিত, লক্ষ্যভেদী। যে জাতির গান আছে, সে জাতির স্মৃতি আছে। আর যে জাতির স্মৃতি আছে, তার ভবিষ্যৎও আছে। মোহাম্মদ রফিকউজ্জামান সেই স্মৃতির রক্ষক, সেই ভবিষ্যতের নির্মাতা।</p>

<p>শ্রদ্ধা ও শুভেচ্ছা, প্রিয় গীতিকবি।<br />
আপনি থাকুন&mdash;আমাদের শব্দে, সুরে, প্রেরণায়।<br />
শাহান সাহাবুদ্দিন : কবি,গল্পকার ও প্রাবন্ধিক<br />
shahanpoet@gmail.com</p>