<p>সৌদি আরবের সঙ্গে মিল রেখে পিরোজপুর জেলার তিন উপজেলার ১০টি গ্রামের ৮ শতাধিক পরিবার আগাম পবিত্র ঈদুল ফিতর উদ্&zwnj;যাপন করেছেন।</p>

<p>শুক্রবার (২০ মার্চ) সকালে ঈদের নামাজ আদায়ের মধ্য দিয়ে এসব এলাকায় ঈদের আনুষ্ঠানিকতা শুরু হয়। অন্যান্য অঞ্চলে ঈদ পালনের একদিন আগেই তারা ধর্মীয় রীতিনীতি অনুসরণ করে ঈদ উদ্&zwnj;যাপন করেন।</p>

<p>প্রতিবছরের মতো এবারও জেলার কাউখালী উপজেলার শিয়ালকাঠী এলাকার মোল্লাবাড়ি জামে মসজিদ, মঠবাড়িয়া উপজেলার কচুবাড়িয়া গ্রামের হাজি ওয়াহেদ আলী হাওলাদার বাড়ি, নাজিরপুর উপজেলার শেখমাটিয়া ইউনিয়নের রঘুনাথপুর গ্রামের আল-আমি মসজিদ এবং মঠবাড়িয়া উপজেলার সাপলেজা ইউনিয়নের ভাইজোড়া গ্রামের খন্দকার বাড়িতে ঈদের জামাত অনুষ্ঠিত হয়।</p>

<p>স্থানীয় সূত্রে জানা যায়, মঠবাড়িয়া উপজেলার সাপলেজা ইউনিয়নের ভাইজোড়া, কচুবাড়িয়া, সাপলেজা, ঝাটিবুনিয়া, খেতাছিড়া ও চকরগাছিয়া&mdash;এই ৬ গ্রামে প্রায় ৭ শতাধিক পরিবার, কাউখালী উপজেলার বেতকা, শিয়ালকাঠী ও পারসাতুরিয়া ইউনিয়নের ৭৫ থেকে ৮০টি পরিবার, নাজিরপুর উপজেলার শেখমাটিয়া ইউনিয়নের খেজুরতলা গ্রামের ৩৫টি পরিবার এবং পিরোজপুর সদর উপজেলার কদমতলা ইউনিয়নের কদমতলা ও একপাই জুজখোলা গ্রামের প্রায় ৬০টি পরিবার আগাম ঈদ উদ্&zwnj;যাপন করেছেন।</p>

<p>এ বিষয়ে স্থানীয়রা জানান, এটি তাদের দীর্ঘদিনের ধর্মীয় ঐতিহ্য ও বিশ্বাসের অংশ। প্রতিবছরই তারা সৌদি আরবের সঙ্গে মিল রেখে রোজা রাখা ও ঈদ পালন করে থাকেন, যা এলাকায় ভিন্নধর্মী এক ধর্মীয় চর্চার নজির হিসেবে দেখছেন তারা।</p>

<p>জানা গেছে, শরীয়তপুর জেলার নড়িয়া উপজেলার শুরেশ্বর গ্রামের হজরত মাওলানা আহমেদ আলী শুরেশ্বর পীরের অনুসারীরা প্রায় ১৫০ বছর ধরে সৌদি আরবের সঙ্গে মিল রেখে রোজা ও ঈদ পালন করে আসছেন। তাদের অনুসারীরাই পিরোজপুরের এসব গ্রামে আগাম ঈদ উদ্&zwnj;যাপন করে থাকেন।</p>