<p>দীর্ঘদিনের প্রেম ও সম্পর্ক নিয়ে নানা গুঞ্জনের অবসান ঘটিয়ে অবশেষে বিয়ের বন্ধনে আবদ্ধ হলেন সংগীতশিল্পী জেফার রহমান ও জনপ্রিয় সঞ্চালক রাফসান সাবাব। গতকাল থেকে তাদের বিয়ের খবরে মুখর শোবিজ অঙ্গন ও সামাজিক যোগাযোগমাধ্যম। বুধবার (১৪ জানুয়ারি) তাদের বিয়ের আনুষ্ঠানিকতা সম্পন্ন হওয়ার কথা রয়েছে বলে জানা গেছে।</p>

<p>বিয়ে নিয়ে এতদিন নীরব থাকলেও এবার নিজেই সুখবরটি প্রকাশ করেন রাফসান সাবাব। সামাজিক যোগাযোগমাধ্যম ফেসবুকে বিয়ের কয়েকটি ছবি শেয়ার করে তিনি লেখেন,&ldquo;বন্ধু, পরিবার ও প্রিয়জনদের ভালোবাসা নিয়ে আমাদের জীবনের নতুন যাত্রা শুরু হচ্ছে। এ মুহূর্তে আপনাদের আশীর্বাদ প্রার্থনা করছি। আজ আমরা একসঙ্গে নতুন জীবনের সুন্দর একটি অধ্যায় শুরু করলাম। জেফার ও রাফসান।&rdquo;</p>

<p>পোস্টটি প্রকাশের পর মুহূর্তের মধ্যেই তা ভাইরাল হয়ে যায়। এক ঘণ্টার মধ্যে পোস্টটিতে ১ লাখ ৩৩ হাজারের বেশি রিঅ্যাকশন পড়ে এবং মন্তব্য জমা হয় ২১ হাজারেরও বেশি। নেটিজেনদের পাশাপাশি শোবিজ অঙ্গনের অনেকেই এই দম্পতিকে শুভেচ্ছা জানিয়েছেন। তাদের মধ্যে রয়েছেন অভিনেত্রী মেহজাবীন চৌধুরী, কাজী নওশাবা আহমেদসহ আরও অনেকে।</p>

<p>ঘনিষ্ঠ সূত্রে জানা গেছে, বুধবার সকালে জেফার-রাফসানের গায়েহলুদ এবং সন্ধ্যায় বিয়ের আনুষ্ঠানিকতা অনুষ্ঠিত হবে। বিয়ের আয়োজন করা হয়েছে ঢাকার অদূরে আমিনবাজারের একটি রিসোর্টে। এক ঘনিষ্ঠজন গণমাধ্যমকে জানান, প্রায় এক সপ্তাহ ধরেই বিয়ের প্রস্তুতি চলছিল। তবে অন্য একটি সূত্রের দাবি, গত ১০ জানুয়ারি জেফার রহমানের বাসায় তারা আগেই বিয়ে সম্পন্ন করেছেন; বুধবার অনুষ্ঠিত হবে আনুষ্ঠানিক আয়োজন।</p>

<p>উল্লেখ্য, ২০২০ সালের অক্টোবরে চিকিৎসক সানিয়া এশার সঙ্গে বিবাহবন্ধনে আবদ্ধ হন রাফসান সাবাব। পরে ২০২৩ সালের নভেম্বরে তাদের বিচ্ছেদের ঘোষণা দেওয়া হয়। সেই বিচ্ছেদ নিয়ে সামাজিক যোগাযোগমাধ্যমে নানা আলোচনা-সমালোচনা চলতে থাকে। এ সময় কিছু নেটিজেন দাবি করেন, জেফার রহমানের কারণেই রাফসান-এশার সংসার ভেঙেছে।</p>

<p>তবে এ অভিযোগকে বরাবরই হাস্যকর বলে উড়িয়ে দিয়েছেন জেফার রহমান। একসময় গণমাধ্যমকে তিনি বলেন,&ldquo;এটা খুবই হাস্যকর। মানুষ এসব কথা কোথা থেকে পায় আমি জানি না। সাধারণত এসব বিষয় এড়িয়ে চলি, কিন্তু যেভাবে বিষয়টি নোংরা হয়েছে, তাতে কথা বলতে বাধ্য হয়েছি।&rdquo;</p>

<p>জেফার রহমান ২০১১ সালে জনপ্রিয় ইংরেজি গান কাভার করে ইউটিউবে প্রকাশের মাধ্যমে আলোচনায় আসেন। বাংলাদেশের প্রথম ইউটিউবভিত্তিক সংগীতশিল্পী হিসেবে তিনি ব্যাপক পরিচিতি পান। সময়ের সঙ্গে তার গায়কির নিজস্বতা ও আবেগ সংগীতপ্রেমীদের হৃদয়ে জায়গা করে নেয়।</p>

<p>পরবর্তীতে ইউটিউব ছাড়িয়ে স্টেজ শোতেও নিয়মিত পারফর্ম করতে শুরু করেন জেফার। স্বকীয় গায়কির ধরন ও ফ্যাশন স্টেটমেন্টের কারণে তিনি সহজেই আলাদা করে নজর কাড়েন। নেমেসিস, ওয়ারফেইজ, অর্থহীনসহ দেশের শীর্ষস্থানীয় ব্যান্ডগুলোর সঙ্গে অসংখ্য স্টেজ শো করেছেন তিনি। পাশাপাশি অভিনয় জগতেও তার অভিষেক ঘটেছে।</p>

<p>সব গুঞ্জন পেরিয়ে জেফার রহমান ও রাফসান সাবাবের নতুন জীবনের শুরুতে শুভকামনায় ভরে উঠেছে শোবিজ অঙ্গন ও ভক্তদের হৃদয়।</p>