<p>বরিশাল গৌরনদী উপজেলায় ঢাকা-বরিশাল মহাসড়কে দূরপাল্লার যাত্রীবাহী বাস ও একটি মাইক্রোবাসের মুখোমুখি সংঘর্ষে দুইজন নিহত এবং তিনজন আহত হয়েছেন।&nbsp;</p>

<p>শুক্রবার (৬ মার্চ) সকালে উপজেলার কসবা ইসলামিক মিশনের সামনে মহাসড়কে এ দুর্ঘটনা ঘটে।</p>

<p>গৌরনদী ফায়ার সার্ভিস ও হাইওয়ে পুলিশ ঘটনাস্থল থেকে আহতদের উদ্ধার করে গৌরনদী উপজেলা স্বাস্থ্য কমপ্লেক্সে নিয়ে গেলে সেখানে কর্তব্যরত চিকিৎসক দুজনকে মৃত ঘোষণা করেন।</p>

<p>গৌরনদী হাইওয়ে থানার পুলিশ পরিদর্শক মো. শরিফুল ইসলাম জানান, কুয়াকাটাগামী মাইক্রোবাসটি গৌরনদী উপজেলার কসবা এলাকায় পৌঁছালে বরিশাল থেকে ঢাকাগামী টেকেরহাট পরিবহনের একটি বাসের সঙ্গে মুখোমুখি সংঘর্ষ হয়। এতে প্রাইভেটকারের চালক ও এক যাত্রী নিহত হন। এ দুর্ঘটনায় তিন জন আহত হয়েছেন।</p>

<p>নিহত যাত্রীর নাম ইলিয়াস হোসাইন (৫০) মুন্সি বাড়ি বরিশাল জেলার উজিরপুর উপজেলার গুঠিয়া ইউনিয়নের ডহোরপাড়া গ্রামের মৃত ওয়াহেদের ছেলে। মাইক্রোবাস চালকের নাম-পরিচয় এখনও জানা যায়নি।</p>

<p>এ বিষয়ে গৌরনদী হাইওয়ে থানার ওসি মো. শামিম শেখ জানান, দুর্ঘটনায় জড়িত মাইক্রোবাস ও টেকেরহাট পরিবহনের বাসটি জব্দ করা হয়েছে। এ ঘটনায় যথাযথ আইনানুগ ব্যবস্থা নেওয়া হবে।</p>