<p>পহেলা বৈশাখকে সামনে রেখে সরকারের প্রতিশ্রুতি বাস্তবায়নে পিরোজপুরের নেছারাবাদ উপজেলায় শুরু হয়েছে কৃষকদের মাঝে কৃষি কার্ড বিতরণ কার্যক্রম। ঈদের আমেজের মধ্যেই এই উদ্যোগে কৃষকের ঘরে নেমে এসেছে বাড়তি আনন্দ ও আশার আলো।</p>

<p>উপজেলা কৃষি অফিস সূত্রে জানা গেছে, গত ১৫ রমজান থেকে শুরু হওয়া কার্যক্রমে অল্প সময়ের মধ্যেই কৃষকদের তালিকা প্রণয়ন ও ডাটা ইনপুট সম্পন্ন করা হয়। ঈদের ছুটি শেষ না হতেই ২৩, ২৪ ও ২৫ তারিখে উপজেলার ১নং বলদিয়া ইউনিয়নের বিভিন্ন গ্রামে, বিশেষ করে রাজাবাড়ি এলাকায়, প্রায় ৩০ জন কর্মকর্তা সরেজমিনে উপস্থিত হয়ে কৃষকদের ব্যাংক অ্যাকাউন্ট খোলার কাজ শুরু করেন।</p>

<p>এই কার্যক্রমের আওতায় বিনামূল্যে বাংলাদেশ সোনালী ব্যাংকে অ্যাকাউন্ট খোলার সুযোগ পেয়ে কৃষকদের মাঝে ব্যাপক সাড়া পড়েছে। দীর্ঘদিন পর এমন সুবিধা পেয়ে তারা সরকারের প্রতি কৃতজ্ঞতা প্রকাশ করেছেন।</p>

<p>এদিকে, এই উদ্যোগের মধ্য দিয়ে উঠে এসেছে মানবিকতার এক উজ্জ্বল দৃষ্টান্ত। রহিমা বেগম নামের এক নারী তার স্বামী আব্দুস সালাম মিয়ার জন্য অ্যাকাউন্ট খোলার অনুরোধ জানান। স্ট্রোকে আক্রান্ত হয়ে তিন মাস ধরে শয্যাশায়ী থাকা সালাম মিয়াকে নিয়ে ব্যাংকে যাওয়া ছিল পরিবারের জন্য অসম্ভব।</p>

<p>বিষয়টি বিবেচনায় নিয়ে দায়িত্বপ্রাপ্ত ব্যাংক কর্মকর্তা চিন্ময় নিজেই রহিমা বেগমের বাড়িতে গিয়ে প্রয়োজনীয় তথ্য সংগ্রহ করে অ্যাকাউন্ট খোলার কাজ সম্পন্ন করেন। এই ঘটনাটি স্থানীয়দের মাঝে প্রশংসা কুড়িয়েছে।</p>

<p>স্থানীয়রা জানান, এটি শুধু একটি প্রশাসনিক কার্যক্রম নয়, বরং প্রকৃত জনসেবার একটি উদাহরণ। মানুষের প্রয়োজনকে অগ্রাধিকার দিয়ে এমন উদ্যোগ গ্রামীণ জনগোষ্ঠীর আস্থা আরও বাড়াবে।</p>

<p>সংশ্লিষ্টদের মতে, কৃষি কার্ড বিতরণ কার্যক্রম কৃষকদের আর্থিক অন্তর্ভূক্তি নিশ্চিত করার পাশাপাশি গ্রামীণ অর্থনীতিকে আরও গতিশীল করবে। এতে কৃষকদের জীবনে আসবে নতুন সম্ভাবনা ও স্বস্তি।</p>