<p>মহান স্বাধীনতা ও জাতীয় দিবস উপলক্ষে শার্শা উপজেলার কাশিপুর গ্রামে শায়িত বীরশ্রেষ্ঠ নূর মোহাম্মদ শেখের সমাধিতে বিজিবি ও উপজেলা প্রশাসনের পক্ষ থেকে শ্রদ্ধা নিবেদন করা হয়েছে।</p>

<p>বৃহস্পতিবার( ২৬ মার্চ ) সকালে একাধিক কর্মসূচির মধ্য দিয়ে এই শ্রেষ্ঠ সন্তানের বীরত্বগাঁথা স্মরণ করা হয়। এদিন সকালে যশোর ৪৯ বিজিবি ব্যাটালিয়নের ব্যবস্থাপনায় বিজিবি মহাপরিচালকের পক্ষ থেকে বীরশ্রেষ্ঠ ল্যান্স নায়েক নূর মোহাম্মদ শেখের সমাধিতে গার্ড অব অনার প্রদান করা হয়। এ সময় উপস্থিত ছিলেন যশোর ৪৯ বিজিবি ব্যাটালিয়নের ভারপ্রাপ্ত কোয়ার্টার মাস্টার(সহকারী পরিচালক) সোহেল আল মুজাহিদসহ ৪৯ বিজিবি ব্যাটালিয়নের বিজিবি সদস্যরা।এরপর সমাধিতে পুষ্পস্তবক অর্পণ,ফাতেহা পাঠ ও বিশেষ মোনাজাত অনুষ্ঠিত হয়।</p>

<p>যশোর ৪৯ বিজিবি ব্যাটালিয়নের কর্মসূচি নিয়ে গণমাধ্যমকর্মীদের অধিনায়ক লেফটেন্যান্ট কর্নেল সাইফুল্লাহ সিদ্দিকী বলেন,মহান মুক্তিযুদ্ধে আত্মদানকারী বীরশ্রেষ্ঠ ল্যান্স নায়েক নূর মোহাম্মদ শেখের অবদানকে শ্রদ্ধাভরে স্মরণ ও চিরস্মরণীয় করে রাখতে প্রতিবছরের ন্যায় এবারও যথাযথ মর্যাদায় নানা কর্মসূচি পালন করা হচ্ছে। এর আগে সকাল ৮ টায় উপজেলা প্রশাসনের পক্ষ হতে সমাধিতে পুষ্পস্তবক অর্পণ করা হয়।</p>

<p>এ সময় উপস্থিত ছিলেন,শার্শা উপজেলা নির্বাহী কর্মকর্তা ফজলে ওয়াহিদ,উপজেলা সহকারী কমিশনার (ভূমি) নিয়াজ মাখদুম,শার্শা থানার ভারপ্রাপ্ত কর্মকর্তা (ওসি) মারুফ হোসেন,বেনাপোল পোর্ট থানার ভারপ্রাপ্ত কর্মকর্তা (ওসি) আশরাফ হোসেন প্রমুখ।</p>